amanoisuno/poetBack huggingface dataset:
京口閑居寄京洛友人 許渾 
吳門煙月昔同遊，楓葉蘆花並客舟。聚散有期雲北去，浮沈無計水東流。一尊酒盡青山暮，千里書回碧樹秋。何處相思不相見，鳳城龍闕楚江頭。
冬日登越王臺懷歸 許渾 
月沈高岫宿雲開，萬里歸心獨上來。河畔雪飛揚子宅，海邊花盛越王臺。瀧分桂嶺魚難過，瘴近衡峯鴈却回。鄉信漸稀人漸老，只應頻看一枝梅。
對雪 許渾 
雲度龍山暗倚城，先飛淅瀝引輕盈。素娥冉冉拜瑤闕，皓鶴紛紛朝玉京。陰嶺有風梅豔散，寒林無月桂華生。剡溪一醉十年事，忽憶棹回天未明。
送蕭處士歸緱嶺別業 許渾 
醉斜烏帽髪如絲，曾看仙人一局棋。賓館有魚爲客久，鄉書無鴈到家遲。緱山住近吹笙廟，湘水行逢鼓瑟祠。今夜月明何處宿，九疑雲盡碧參差。
與鄭二秀才同舟東下洛中親朋送至景雲寺 許渾 
三十六峰橫一川，綠波無路草芊芊。牛羊晚食鋪平地，鵰鶚晴飛摩遠天。洛客盡回臨水寺，楚人皆逐下江船。東西未有相逢日，更把繁華共醉眠。
長安歲暮 許渾 
獨望天門倚劒歌，干時無計老關河。東歸萬里慙張翰，西上四年羞卞和。花暗楚城春醉少，月涼秦塞夜愁多。三山歲歲有人去，唯恐海風生白波。
贈茅山高拾遺 許渾 
諫獵歸來綺季歌，大茅峯影滿秋波。山齋留客掃紅葉，野艇送僧披綠莎。長覆舊圖棊勢盡，遍添新品藥名多。雲中黃鵠日千里，自宿自飛無網羅。
李秀才近自塗口遷居新安適枉緘書見寛悲戚因以此答 許渾 
遠書開罷更依依，晨坐高臺竟落暉。顏巷雪深人已去，庾樓花盛客初歸。東堂望絕遷鶯起，南國哀餘候鴈飛。今日勞君猶問訊，一官唯長故山薇。
贈蕭兵曹先輩 許渾 
廣陵堤上昔離居，帆轉瀟湘萬里餘。楚客病時無鵩鳥，越鄉歸處有鱸魚。潮生水郭蒹葭響，雨過山城橘柚疎。聞說攜琴兼載酒，邑人爭識馬相如。
題舒女廟 許渾 
山樂來迎去不言，廟前高柳水禽喧。綺羅無色雨侵帳，珠翠有聲風繞幡。妝鏡尚疑山月滿，寢屏猶認野花繁。孤舟夢斷行雲散，何限離心寄曉猨。
姑孰官舍 許渾 
草生官舍似閑居，雪照南窗滿素書。貧後始知爲吏拙，病來還喜識人疎。青雲豈有窺梁燕，濁水應無避釣魚。不待秋風便歸去，紫陽山下是吾廬。
凌歊臺送韋秀才 許渾 
雲起高臺日未沈，數村殘照半巖陰。野蠶成繭桑柘盡，溪鳥引雛蒲稗深。帆勢依依投極浦，鐘聲[杳杳]隔前林。故山迢遰故人去，一夜月明千里心。
送嶺南盧判官罷職歸華陰山居 許渾 
曾事劉琨鴈塞空，十年書劒任飄蓬。東堂舊屈移山志，南國新留煮海功。還挂一帆青海上，更開三逕碧蓮中。關西舊友如相問，已許滄浪伴釣翁。
將度故城湖阻風夜泊永陽戍 許渾 
行盡青溪日已蹉，雲容山影水嵯峨。樓前歸客怨清夢，樓上美人凝夜歌。獨樹高高風勢急，平湖渺渺月明多。終期一艇載樵去，來往使帆凌白波。
鄭侍御廳翫鶴 許渾 
碧天飛舞下晴莎，金閣瑤池絕網羅。嵒響數聲風滿樹，岸移孤影雪凌波。緱山去遠雲霄迥，遼海歸遲歲月多。雙翅一開千萬里，秖應棲隱戀喬柯。
南亭夜坐貽開元禪定二道者 許渾 
暮暮焚香何處宿，西巖一室映疎藤。光陰難駐跡如客，寒暑不驚心似僧。高樹有風聞夜磬，遠山無月見秋燈。身閑境靜日爲樂，若問其餘非我能。
朱坡故少保杜公池亭 許渾 
杜陵池榭綺城東，孤島回汀路不窮。高岫乍疑三峽近，遠波初似五湖通。楸梧葉暗瀟瀟雨，菱荇花香淡淡風。還有昔時巢燕在，飛來飛去畫堂中。
秋日早朝 許渾 
宵衣應待絕更籌，環佩鏘鏘月下樓。井轉轆轤千樹曉，鏁開閶闔萬山秋。龍旗盡列趨金殿，雉扇才分見玉旒。虛戴鐵冠無一事，滄江歸去老漁舟。
滄浪峽 許渾 
纓帶流塵髪半霜，獨尋殘月下滄浪。一聲溪鳥暗雲散，萬片野花流水香。昔日未知方外樂，暮年初信夢中忙。紅蝦青鯽紫芹脆，歸去不辭來路長。
故洛城 許渾 
禾黍離離半野蒿，昔人城此豈知勞。水聲東去市朝變，山勢北來宮殿高。鴉噪暮雲歸古堞，鴈迷寒雨下空壕。可憐緱嶺登仙子，猶自吹笙醉碧桃。
聞釋子栖玄欲奉道因寄 許渾 
欲求真訣戀禪扃，羽帔方袍盡有情。仙骨本微靈鶴遠，法心潛動毒龍驚。三山未有偷桃計，四海初傳問菊名。今日勸師師莫惑，長生難學證無生。
南海府罷南康阻淺行侶稍登陸而邁主人燕餞至頻暮宿東溪 許渾 
暗灘水落漲虛沙，灘去秦吳萬里賒。馬上折殘江北柳，舟中開盡嶺南花。離歌不斷如留客，歸夢初驚似到家。山鳥一聲人未起，半牀春月在天涯。
秋晚雲陽驛西亭蓮池 許渾 
心憶蓮池秉燭遊，葉殘花敗尚維舟。煙開翠扇清風曉，水泥紅衣白露秋。神女暫來雲易散，仙娥初去月難留。空懷遠道難持贈，醉倚闌干盡日愁。
題勤尊師歷陽山居 許渾 
二十知兵在羽林，中年潛識子房心。蒼鷹出塞胡塵滅，白鶴還鄉楚水深。春坼酒瓶浮藥氣，晚攜棊局帶松陰。雞籠山上雲多處，自斸黃精不可尋。
懷舊居 許渾 
兵書一篋老無功，故國郊扉在夢中。藤蔓覆梨張谷暗，草花侵菊庾園空。朱門跡忝登龍客，白屋心期失馬翁。楚水吳山何處是，北窗殘月照屏風。
祗命許昌自郊居移就公館秋日寄茅山高拾遺 許渾 
一笛迎風萬葉飛，強攜刀筆換荷衣。潮寒水國秋砧早，月暗山城夜漏稀。巖響遠聞樵客過，浦深遙送釣童歸。中年未識從軍樂，虛近三茅望少微。
傷虞將軍 許渾 
白首從軍未有名，近將孤劒到江城。巴童戍久能番語，胡馬調多解漢行。對雪夜窮黃石略，望雲秋計黑山程。可憐身死家猶遠，汴水東流無哭聲。
晚自朝臺津至韋隱居郊園 許渾 
秋來鳧鴈下方塘，繫馬朝臺步夕陽。村徑繞山松葉暗，野門臨水稻花香。雲連海氣琴書潤，風帶潮聲枕簟涼。西下磻溪猶萬里，可能垂白待文王。
寓居開元精舍酬薛秀才見貽 許渾 
知己蕭條信陸沈，茂陵扶疾臥西林。芰荷風起客堂靜，松桂月高僧院深。清露下時傷旅鬢，白雲歸處寄鄉心。憐君詩句猶相憶，題在空齋夜夜吟。
別劉秀才 許渾 
三獻無功玉有瑕，更攜書劒客天涯。孤帆夜別瀟湘雨，廣陌春期鄠杜花。燈照水螢千點滅，棹驚灘鴈一行斜。關河萬里秋風急，望見鄉山不到家。
早發天台中巖寺度關嶺次天姥岑 許渾 
來往天台天姥間，欲求真訣駐衰顏。星河半落巖前寺，雲霧初開嶺上關。丹壑樹多風浩浩，碧溪苔淺水潺潺。可知劉阮逢人處，行盡深山又是山。
遊錢塘青山李隱居西齋 許渾 
小隱西亭爲客開，翠蘿深處遍蒼苔。林間掃石安棊局，巖下分泉遞酒盃。蘭葉露光秋月上，蘆花風起夜潮來。雲山遶屋猶嫌淺，欲棹漁舟近釣臺。
春日郊園戲贈楊嘏評事 許渾 
十里蒹葭入薜蘿，春風誰許暫鳴珂。相如渴後狂還減，曼倩歸來語更多。門枕碧溪冰皓耀，檻齊青嶂雪嵯峨。野橋沽酒茅簷醉，誰羨紅樓一曲歌。
晚自東郭回留一二遊侶 許渾 
鄉心迢遰宦情微，吏散尋幽竟落暉。林下草腥巢鷺宿，洞前雲濕雨龍歸。鐘隨野艇回孤棹，鼓絕山城掩半扉。今夜西齋好風月，一瓢春酒莫相違。
與鄭秀才叔姪會送楊秀才昆仲東歸 許渾  洞庭湖
書劒功遲白髮新，異鄉仍送故鄉人。阮公留客竹林晚，田氏到家荆樹春。雪盡塞鴻南翥少，風來胡馬北嘶頻。洞庭煙月如終老，誰是長楊諫獵臣。
送郭秀才遊天台 許渾 
雲埋陰壑雪凝峯，半壁天台已萬重。人度碧溪疑輟棹，僧歸蒼嶺似聞鐘。暖眠鸂鶒晴灘草，高挂獼猴暮澗松。曾約共遊今獨去，赤城西面水溶溶。
送張尊師歸洞庭 許渾  洞庭湖
能琴道士洞庭西，風滿歸帆路不迷。對岸水花霜後淺，傍簷山果雨來低。杉松近晚移茶竈，巖谷初寒蓋藥畦。他日相思兩行字，無人知處武陵溪。
移攝太平寄前李明府 許渾 
病移嵒邑稱閑身，何處風光貰酒頻。溪柳遶門彭澤令，野花連洞武陵人。嬌歌自駐壺中景，豔舞長留海上春。早晚高臺更同醉，綠蘿如帳草如茵。
再遊姑蘇玉芝觀 許渾 
高梧一葉下秋初，迢遰重廊舊寄居。月過碧窗今夜酒，雨昏紅壁去年書。玉池露冷芙蓉淺，瓊樹風高薜荔疎。明日挂帆更東去，仙翁應笑爲鱸魚。
夜歸驛樓 許渾 
水晚雲秋山不窮，自疑身在畫屏中。孤舟移棹一江月，高閣捲簾千樹風。窗下覆棋殘局在，橘邊沽酒半壜空。早炊香稻待鱸鱠，南渚未明尋釣翁。
題靈山寺行堅師院 許渾 
西巖一逕不通樵，八十持杯未覺遙。龍在石潭聞夜雨，鴈移沙渚見秋潮。經函露濕文多暗，香印風吹字半銷。應笑東歸又南去，越山無路水迢迢。
湖州韋長史山居 許渾 
一官唯買晝公堂，但得身閑日自長。琴曲少聲重勘譜，藥丸多忌更尋方。溪浮箬葉添醅綠，泉遶松根助茗香。明日鱖魚何處釣，門前春水似滄浪。
贈李伊闕 許渾 
桐履如飛不可尋，一壺雙笈嶧陽琴。舟橫野度寒風急，門掩荒山夜雪深。貧笑白駒無去意，病慙黃鵠有歸心。雲間二室勞君畫，水墨蒼蒼半壁陰。
重遊綀湖懷舊 許渾 
西風渺渺月連天，同醉蘭舟未十年。鵩鳥賦成人已沒，嘉魚詩在世空傳。榮枯盡寄浮雲外，哀樂猶驚逝水前。日暮長隄更回首，一聲鄰笛舊山川。
乘月棹舟送大曆寺靈聰上人不及 許渾 
萬峰秋盡百泉清，舊鎖禪扉在赤城。楓浦客來煙未散，竹窗僧去月猶明。杯浮野渡魚龍遠，錫響空山虎豹驚。一字不留何足訝，白雲無路水無情。
汴河亭 許渾  隋・唐・五代 抒情 咏史
廣陵花盛帝東游，先劈崑崙一派流。百二禁兵辭象闕，三千宮女下龍舟。凝雲鼓震星辰動，拂浪旗開日月浮。四海義師歸有道，迷樓還似景陽樓。
村舍二首 一 許渾 
自翦青莎織雨衣，南峰煙火是柴扉。萊妻早報蒸藜熟，童子遙迎種豆歸。魚下碧潭當鏡躍，鳥還青嶂拂屏飛。花時未免人來往，欲買嚴光舊釣磯。
村舍二首 二 許渾 
尚平多累自歸難，一日身閑一日安。山逕曉雲收獵網，水門涼月挂魚竿。花間酒氣春風暖，竹裏棋聲暮雨寒。三頃水田秋更熟，北窗誰拂舊塵冠。
鄭秀才東歸憑達家書 許渾  洞庭湖
欲寄家書少客過，閉門心遠洞庭波。兩巖花落夜風急，一逕草荒春雨多。愁泛楚江吟浩渺，憶歸吳岫夢嵯峨。貧居不問應知處，溪上閑船繫綠蘿。
傷故湖州李郎中 許渾 
政成身沒共興衰，鄉路兵戈旅櫬迴。城上暮雲凝鼓角，海邊春草閉池臺。經年未葬家人散，昨夜因齋故吏來。南北相逢皆掩泣，白蘋洲暖百花開。
和友人送僧歸桂州靈巖寺 許渾 
楚客送僧歸桂陽，海門帆勢極瀟湘。碧雲千里暮愁合，白雪一聲春思長。柳絮擁堤添衲軟，松花浮水注瓶香。南京長老幾年別，聞道半巖多影堂。
淮陰阻風寄呈楚州韋中丞 許渾 
垂釣京江欲白頭，江魚堪釣却西游。劉伶臺下稻花晚，韓信廟前楓葉秋。淮月未明先倚檻，海雲初起更維舟。河橋有酒無人醉，獨上高城望庾樓。
途經敷水 許渾 
脩蛾顰翠倚柔桑，遙謝春風白面郎。五夜有情隨暮雨，百年無節待秋霜。重尋繡帶朱藤合，更認羅帬碧草長。何處野花何處水，下峰流出一渠香。
和人賀楊僕射致政 許渾 
蓮府公卿拜後塵，手持優詔挂朱輪。從軍暮下三千客，聞禮庭中七十人。錦帳麗詞推北巷，畫堂清樂掩南鄰。豈同王謝山陰會，空敘流杯醉暮春。
題四皓廟 許渾 
桂香松暖廟門開，獨瀉椒漿奠一杯。秦法欲興鴻已去，漢儲將廢鳳還來。紫芝翳翳多青草，白石蒼蒼半綠苔。山下驛塵南竄路，不知冠蓋幾人回。
鶴林寺中秋夜翫月 許渾 
待月東林月正圓，廣庭無樹草無煙。中秋雲盡出滄海，半夜露寒當碧天。輪彩漸移金殿外，鏡光猶挂玉樓前。莫辭達曙殷勤望，一墮西巖又隔年。
南海府罷歸京口經大庾嶺贈張明府 許渾 
樓船旌斾極天涯，一劍從軍兩鬢華。回日眼明河畔草，去時腸斷嶺頭花。陶詩盡寫行過縣，張賦初成臥到家。官滿知君有歸處，姑蘇臺上舊煙霞。
題衛將軍廟 許渾 
武牢關下護龍旗，挾槊彎弧馬上飛。漢業未興王霸在，秦軍纔散魯連歸。墳穿大澤埋金劍，廟枕長溪挂鐵衣。欲奠忠魂何處問，葦花楓葉雨霏霏。
訪別韋隱居不值 許渾 
犬吠雙巖碧樹間，主人朝出半開關。湯師閣上留詩別，杜叟橋邊載酒還。櫟塢炭煙晴過嶺，蓼村漁火夜移灣。故鄉蕪沒兵戈後，憑向溪南買一山。
送前東陽于明府由鄂渚歸故林 許渾 
結束征車換黑貂，灞西風雨正瀟瀟。茂陵久病書千卷，彭澤初歸酒一瓢。帆背夕陽湓水闊，棹經滄海甑山遙。殷勤爲謝南溪客，白首螢窗未見招。
聽歌鷓鴣辭 許渾 
南國多情多豔詞，鷓鴣清怨遶梁飛。甘棠城上客先醉，苦竹嶺頭人未歸。響轉碧霄雲駐影，曲終清漏月沈暉。山行水宿不知遠，猶夢玉釵金縷衣。
寄題華嚴韋秀才院 許渾 
三面樓臺百丈峰，西巖高枕樹重重。晴攀翠竹題詩滑，秋摘黃花釀酒濃。山殿日斜喧鳥雀，石潭波動戲魚龍。今來故國遙相憶，月照千山半夜鐘。
戲代李協律松江有贈 許渾  洞庭湖
蜀客操琴吳女歌，明珠十斛是天河。霜凝薜荔怯秋樹，露滴芙蓉愁晚波。蘭浦遠鄉應解珮，柳堤殘月未鳴珂。西樓沈醉不知散，潮落洞庭洲渚多。
送黃隱居歸南海 許渾 
瘴霧南邊久寄家，海中來往信流槎。林藏●●多殘笋，樹過猩猩少落花。深洞有雲龍蛻骨，半巖無草象生牙。知君愛宿層峰頂，坐到三更見日華。
朝臺送客有懷 許渾 
趙佗西拜已登壇，馬援南征土宇寬。越國舊無唐印綬，蠻鄉今有漢衣冠。江雲帶日秋偏熱，海雨隨風夏亦寒。嶺北歸人莫回首，蓼花楓葉萬重灘。
自楞伽寺晨起汎舟道中有懷 許渾 
碧樹蒼蒼茂苑東，佳期迢遰路何窮。一聲山鳥曙雲外，萬點水螢秋草中。門掩竹齋微有月，棹移蘭渚淡無風。欲知此路堪惆悵，菱葉蓼花連故宮。
十二月拜起居表回 許渾 
一章西奏拜仙曹，回馬天津北望勞。寒水欲春冰彩薄，曉山初霽雪峰高。樓形向日攢飛鳳，宮勢凌波壓抃鼇。空鎖煙霞絕巡幸，周人誰識鬱金袍。
觀章中丞夜按歌舞 許渾 
夜按雙娃禁曲新，東西簫鼓接雲津。舞衫未換紅鉛濕，歌扇初移翠黛顰。彩檻燭煙光吐日，畫屏香霧暖如春。西樓月在襄王醉，十二山高不見人。
重遊飛泉觀題故梁道士宿龍池 許渾 
西巖泉落水容寬，靈物蜿蜒黑處蟠。松葉正秋琴韻響，菱花初曉鏡光寒。雲開星月浮山殿，雨過風雷遶石壇。仙客不歸龍亦去，稻畦長滿此池乾。
下第貽友人 許渾  洞庭湖
身在關西家洞庭，夜寒歌苦燭熒熒。人心高下月中桂，客思往來波上萍。馬氏識君眉最白，阮公留我眼長青。花前失意共寥落，莫遣東風吹酒醒。
晚登龍門驛樓 許渾 
魚龍多處鑿門開，萬古人知夏禹材。青嶂遠分從地斷，洪流高瀉自天來。風雲有路皆燒尾，波浪無程盡曝腮。心感膺門身過此，晚山秋樹獨徘徊。
題故李秀才居 許渾 
曾醉笙歌日正遲，醉中相送易前期。橘花滿地人亡後，菰葉連天鴈過時。琴倚舊窗塵漠漠，劍埋新塚草離離。河橋酒熟平生事，更向東流奠一巵。
韶州韶陽樓夜讌 許渾 
待月西樓捲翠羅，玉杯瑤瑟近星河。簾前碧樹窮秋密，窗外青山薄暮多。鸜鵒未知狂客醉，鷓鴣先讓美人歌。使君莫惜通宵飲，刀筆初從馬伏波。
聞韶州李相公移拜郴州因寄 許渾 
詔移丞相木蘭舟，桂水潺湲嶺北流。青漢夢歸雙闕曙，白雲吟過五湖秋。恩迴玉扆人先喜，道在金縢世不憂。聞說公卿盡南望，甘堂花暖鳳池頭。
游江令舊宅 許渾 
身沒南朝宅已荒，邑人猶賞舊風光。芹根生葉石池淺，桐樹落花金井香。帶暖山蜂巢畫閣，欲陰溪燕集書堂。閑愁此地更西望，潮侵臺城春草長。
灞上逢元九處士東歸 許渾 
瘦馬頻嘶灞水寒，灞南高處望長安。何人更結王生韤，此客虛彈貢氏冠。江上蟹螯沙渺渺，塢中蝸殻雪漫漫。舊交已變新知少，却伴漁郎把釣竿。
別張秀才 許渾 
不知何計寫離憂，萬里山川半舊遊。風捲暮沙和雪起，日融春水帶冰流。凌晨客淚分東郭，竟夕鄉心共北樓。青桂一枝年少事，莫因鱸鱠涉窮秋。
別表兄軍倅 許渾 
盧橘花香拂釣磯，佳人猶舞越羅衣。三洲水淺魚來少，五嶺山高鴈到稀。客路晚依紅樹宿，鄉關朝望白雲歸。交親不念征南吏，昨夜風帆去似飛。
題蘇州虎丘寺僧院 許渾 
暫引寒泉濯遠塵，此生多是異鄉人。荆溪夜雨花開疾，吳苑秋風月滿頻。萬里高低門外路，百年榮辱夢中身。世間誰似西林客，一臥煙霞四十春。
酬郭少府先奉使巡澇見寄兼呈裴明府 許渾 
載書攜榼別池龍，十幅輕帆處處通。謝朓宅荒山翠裏，王敦城古月明中。江村夜漲浮天水，澤國秋生動地風。飽食鱠魚榜歸檝，待君琴酒醉陶公。
出永通門經李氏莊 許渾 
飛軒危檻百花堂，朝讌歌鐘暮已荒。中散獄成琴自怨，步兵廚廢酒猶香。風池宿鳥喧朱閣，雨砌秋螢拂畫梁。力保山河家又慶，秪應中令敵汾陽。
漢水傷稼 許渾 
西北樓開四望通，殘霞成綺月懸弓。江村夜漲浮天水，澤國秋生動地風。高下綠苗千頃盡，新陳紅粟萬厫空。才微分薄憂何益，却欲回心學釣翁。
送王總下第歸丹陽 許渾 
秦樓心斷楚江湄，繫馬春風酒一巵。汴水月明東下疾，練塘花發北來遲。青蕪定沒安貧處，黃葉應催獻賦詩。憑寄家書爲回報，舊鄉還有故人知。
南陽道中 許渾 
月斜孤館傍村行，野店高低帶古城。籬上曉花齋後落，井邊秋葉社前生。飢烏索哺隨雛叫，乳牸慵歸望犢鳴。荒草連天風動地，不知誰學武侯耕。
破北虜太和公主歸宮闕 許渾 
毳幕承秋極斷蓬，飄颻一劍黑山空。匈奴北走荒秦壘，貴主西還盛漢宮。定是廟謨傾種落，必知邊寇畏驍雄。恩霑殘類從歸去，莫使華人雜犬戎。
李定言自殿院銜命歸闕拜員外郎遷右史因寄 許渾 
白筆南征變二毛，越山愁瘴海驚濤。才歸龍尾含雞舌，更立螭頭運兔毫。閶闔欲開宮漏盡，冕旒初坐御香高。吳中舊侶君先貴，曾憶王祥與佩刀。
早秋韶陽夜雨 許渾 
宋玉含悽夢亦驚，芙蓉山響一猨聲。陰雲迎雨枕先潤，夜電引雷窗暫明。暗惜水花飄廣檻，遠愁風葉下高城。西歸萬里未千里，應到故園春草生。
將爲南行陪尚書崔公宴海榴堂 許渾 
朝讌華堂暮未休，幾人偏得謝公留。風傳鼓角霜侵戟，雲捲笙歌月上樓。賓館盡開徐穉榻，客帆空戀李膺舟。謾誇書劍無知己，水遠山長步步愁。
贈王山人 許渾 
貰酒攜琴訪我頻，始知城市有閑人。君臣藥在寧憂病，子母錢成豈患貧。年長每勞推甲子，夜寒初共守庚申。近來聞說燒丹處，玉洞桃花萬樹春。
宣城崔大夫召聯句偶疾不獲赴因獻 許渾 
心慕知音命自拘，畫堂聞欲試吹竽。茂陵罷酒慙中聖，漳浦題詩怯大巫。鬐鬣幾年傷在藻，羽毛終日羨棲梧。還愁旅棹空歸去，楓葉荷花釣五湖。
贈鄭處士 許渾 
道傍年少莫矜誇，心在重霄鬢未華。楊子可曾過北里，魯人何必敬東家。寒雲曉散千峰雪，暖雨晴開一逕花。且賣湖田釀春酒，與君書劍是生涯。
正元 許渾 
高揭雞竿闢帝閽，祥風微暖瑞雲屯。千官共削姦臣迹，萬國初銜聖主恩。宮殿雪華齊紫閣，關河春色到青門。華夷一軌人方泰，莫學論兵誤至尊。
登尉佗樓 許渾 
劉項持兵鹿未窮，自乘黃屋島夷中。南來作尉任囂力，北向稱臣陸賈功。簫鼓尚陳今世廟，旌旗猶鎮昔時宮。越人未必知虞舜，一奏薰弦萬古風。
詔州驛樓宴罷 許渾 
簷外千帆背夕陽，歸心杳杳鬢蒼蒼。嶺猨羣宿夜山靜，沙鳥獨飛秋水涼。露墮桂花棋局濕，風吹荷葉酒瓶香。主人不醉下樓去，月在南軒更漏長。
和淮南王相公與賓僚同游瓜洲別業題舊書齋 許渾 
碧油紅斾想青衿，積雪窗前盡日吟。巢鶴去時雲樹老，臥龍歸處石潭深。道傍苦李猶垂實，城外甘棠已布陰。賓御莫辭巖下醉，武丁高枕待爲霖。
送盧先輩自衡岳赴復州嘉禮二首 一 許渾  长江
名振金閨步玉京，暫留滄海見高情。衆花盡處松千尺，羣鳥喧時鶴一聲。朱閣簟涼疎雨過，碧溪船動早潮生。離心不異西江水，直送征帆萬里行。
送盧先輩自衡岳赴復州嘉禮二首 二 許渾 
湘南詩客海中行，鵬翅垂雲不自矜。秋水靜磨金鏡土，夜風寒結玉壺冰。萬重嶺嶠辭衡岳，千里山陂問竟陵。醉倚西樓人已遠，柳溪無浪月澄澄。
哭楊攀處士 許渾 
先生憂道樂清貧，白髮終爲不仕身。嵇阮沒來無酒客，應劉亡後少詩人。山前月照荒墳曉，溪上花開舊宅春。昨夜回舟更惆悵，至今鐘磬滿南鄰。
宿松江驛却寄蘇州一二同志 許渾 
候館人稀夜自長，姑蘇臺遠樹蒼蒼。江湖潮落高樓迥，河漢秋歸廣簟涼。月轉碧梧移鵲影，露低紅葉濕螢光。西園詩侶應多思，莫醉笙歌掩畫堂。
盧山人自巴蜀由湘潭歸茅山因贈 許渾  洞庭湖
太乙靈方鍊紫荷，紫荷飛盡髪皤皤。猨啼巫峽曉雲薄，鴈宿洞庭秋月多。導引豈如桃葉舞，步虛寧比竹枝歌。華陽舊隱莫歸去，水沒芝田生綠莎。
潁州從事西湖亭讌餞 許渾  西湖
西湖清宴不知回，一曲離歌酒一杯。城帶夕陽聞鼓角，寺臨秋水見樓臺。蘭堂客散蟬猶噪，桂檝人稀鳥自來。獨想征車過鞏洛，此中霜菊遶潭開。
瓜洲留別李詡 許渾 
泣玉三年一見君，白衣顦顇更離羣。柳堤惜別春潮落，花榭留歡夜漏分。孤館宿時風帶雨，遠帆歸處水連雲。悲歌曲盡莫重奏，心遶關河不忍聞。
余謝病東歸王秀才見寄今潘秀才南櫂奉酬 許渾 
酷似牢之玉不如，落星山下白雲居。春耕旋搆金門客，夜學兼修玉府書。風掃碧雲迎鷙鳥，水還滄海養嘉魚。莫將年少輕時節，王氏家風在石渠。
獻韶陽相國崔公 許渾 
一匱爲功極九層，康莊猶自劍稜稜。舟回北渚經年泊，門接東山盡日登。萬國已聞傳玉璽，百官猶望啓金縢。賢臣會致唐虞世，獨倚江樓笑范增。
郡齋夜坐寄舊鄉二姪 許渾 
千官奉職衮龍垂，旅臥淮陽鬢日衰。三月已乖棠樹政，二年空負竹林期。樓侵白浪風來遠，城抱丹巖日到遲。長欲挂帆君莫笑，越禽花晚夢南枝。
病間寄郡中文士 許渾 
盧橘含花處處香，老人依舊臥清漳。心同客舍驚秋早，跡似僧齋厭夜長。風捲翠簾琴自響，露凝朱閣簟先涼。明朝欲醉文中彥，猶覺吟聲帶越鄉。
賀少師相公致政 許渾 
六十懸車自古稀，我公年少獨忘機。門臨二室留侯隱，櫂倚三川越相歸。不擬優遊同陸賈，已回清白遺胡威。龍城鳳沼棠陰在，只恐歸鴻更北飛。
題崔處士山居 許渾 
坐窮今古掩書堂，二頃湖田一半荒。荆樹有花兄弟樂，橘林無實子孫忙。龍歸曉洞雲猶濕，麝過春山草自香。向夜欲歸心萬里，故園松月更蒼蒼。
疾後與郡中羣公讌李秀才 許渾 
強留佳客讌王孫，巖上餘花落酒樽。書院欲開蟲網戶，訟庭猶掩雀羅門。耳虛盡日疑琴癖，眼暗經秋覺鏡昏。莫引劉安倚西檻，夜來紅葉下江村。
晨起白雲樓寄龍興江準上人兼呈竇秀才 許渾 
茲樓今是望鄉臺，鄉信全稀曉鴈哀。山翠萬重當檻出，水華千里抱城來。東巖月在僧初定，南浦花殘客未回。欲弔靈均能賦否，秋風還有木蘭開。
醼餞李員外 許渾 
病守江城眼暫開，昔年吳越共銜杯。膺舟出鎮虛陳榻，鄭履還京下隗臺。雲葉漸低朱閣掩，浪花初起畫檣回。心期解印同君醉，九曲池西望月來。
詶錢汝州 許渾 
白雪多隨漢水流，謾勞旌斾晚悠悠。笙歌暗寫終年恨，臺榭潛消盡日憂。鳥散落花人自醉，馬嘶芳草客先愁。怪來雅韻清無敵，三十六峰當庾樓。
將歸姑蘇南樓餞送李明府 許渾 
無處登臨不繫情，一憑春酒醉高城。暫移羅綺見山色，纔駐管弦聞水聲。花落西亭添別恨，柳陰南浦促歸程。前期迢遰今宵短，更倚朱闌待月明。
和浙西從事劉三復送僧南歸 許渾 
楚客送僧歸故鄉，海門帆勢極瀟湘。碧雲千里暮愁合，白雪一聲春思長。滿院草花平講席，繞龕藤葉蓋禪牀。憐師不得隨師去，已戴儒冠事素王。
送上元王明府赴任 許渾 
莫言名重懶驅雞，六代江山碧海西。日照蒹葭明楚塞，煙分楊柳見隋堤。荒城樹暗沈書浦，舊宅花連罨畫溪。官滿定知歸未得，九重霄漢有丹梯。
送沈卓少府任江都 許渾 
煬帝都城春水邊，笙歌夜上木蘭船。三千宮女自塗地，十萬人家如洞天。豔豔花枝官舍晚，重重雲影寺牆連。少年作尉須兢慎，莫向樓前墜馬鞭。
酬邢杜二員外 許渾 
雪帶東風洗畫屏，客星懸處聚文星。未歸嵩嶺暮雲碧，久別杜陵春草青。熊軾並驅因雀噪，隼旟齊駐是鴻冥。豈知京洛舊親友，夢繞潺湲江上亭。
經故丁補闕郊居 許渾 
死酧知己道終全，波暖孤冰且自堅。鵩上承塵纔一日，鶴歸華表已千年。風吹藥蔓迷樵徑，雨暗蘆花失釣船。四尺孤墳何處是，闔閭城外草連天。
陪宣城大夫崔公泛後池兼北樓讌二首 一 許渾 
陪汎芳池醉北樓，水花繁豔照膺舟。亭臺陰合樹初晝，弦管韻高山欲秋。皆賀虢巖終選傅，自傷燕谷未逢鄒。昔時恩遇今能否，一尉滄洲已白頭。
陪宣城大夫崔公泛後池兼北樓讌二首 二 許渾 
江上西來共鳥飛，翦荷浮汎似輕肥。王珣作簿公曾喜，劉表爲邦客盡依。雲外軒窗通早景，風前簫鼓送殘暉。宛陵行樂金陵住，遙對家山未憶歸。
留別趙端公 許渾  滕王阁
海門征櫂赴龍瀧，暫寄華筵倒玉缸。簫鼓散時逢夜雨，綺羅分處下秋江。孤帆已過滕王閣，高榻留眠謝守窗。却願煙波阻風雪，待君同拜碧油幢。
寄陽陵處士 許渾 
舊隱青山紫桂陰，一書迢遰寄歸心。謝公樓上晚花盛，楊子宅前春草深。吳岫雨來溪鳥浴，楚江雲暗嶺猨吟。野人寧憶滄洲畔，會待吹噓定至音。
與張道士同訪李隱君不遇 許渾 
千巖萬壑獨攜琴，知在陵陽不可尋。去轍已平秋草遍，空齋長掩暮雲深。霜寒橡栗留山鼠，月冷菰蒲散水禽。唯有西鄰張仲蔚，坐來同愴別離心。
聞州中有讌寄崔大夫兼簡邢羣評事 許渾 
簫管筵間列翠蛾，玉杯金液耀金波。池邊雨過飄帷幕，海上風來動綺羅。顏子巷深青草遍，庾君樓迥碧山多。甘心不及同年友，臥聽行雲一曲歌。
寄殷堯藩先輩 許渾 
十載功名翰墨林，爲從知己信浮沈。青山有雪諳松性，碧落無雲稱鶴心。帶月獨歸蕭寺遠，翫花頻醉庾樓深。思君一見如瓊樹，空把新詩盡日吟。
贈河東虞押衙二首 一 許渾 
長劍高歌換素衣，君恩未報不言歸。舊精鳥篆諳書體，新授龍韜識戰機。萬里往來征馬瘦，十年離別故人稀。生平志氣何人見，空上西樓望落暉。
贈河東虞押衙二首 二 許渾 
吳門風水各萍流，月滿花開懶獨遊。萬里山川分曉夢，四鄰歌管送春愁。昔年顧我長青眼，今日逢君盡白頭。莫向尊前更惆悵，古來投筆盡封侯。
陵陽春日寄汝洛舊游 許渾 
百年身世似飄蓬，澤國移家疊嶂中。萬里綠波魚戀釣，九重青漢鶴愁籠。西池水冷春巖雪，南浦花香曉樹風。縱倒芳尊心不醉，故人多在洛城東。
酬杜補闕初春雨中舟次橫江喜裴郎中相迎見寄 許渾 
江館維舟爲庾公，暖波微淥雨濛濛。紅橋迤邐春巖下，朱斾聯翩曉樹中。柳滴圓波生細浪，梅含香豔吐輕風。郢歌莫問青山吏，魚在深池鳥在籠。
送張厚浙東謁丁常侍 許渾 
涼露清蟬柳陌空，故人遙指浙江東。青山有雪松當澗，碧落無雲鶴出籠。齊唱離歌愁晚月，獨看征棹怨秋風。定知洛下聲名士，共說膺門得孔融。
酬副使鄭端公見寄 許渾 
一日高名遍九州，玄珠仍向道中求。郢中白雪慙新唱，塗上青山憶舊遊。笙磬有文終易別，珠璣無價竟難酬。柳營迢遰江風闊，夜夜孤吟月下樓。
酬綿州于中丞使君見寄 許渾 
故人書信越襃斜，新意雖多舊約賒。皆就一麾先去國，共謀三逕未還家。荆巫夜隔巴西月，鄢郢春連漢上花。半月離居猶悵望，可堪垂白各天涯。
春早郡樓書事寄呈府中羣公 許渾 
兩鬢垂絲髪半霜，石城孤夢繞襄陽。鴛鴻幕裏蓮披檻，虎豹營中柳拂牆。畫舸欲行春水急，翠簾初捲暮山長。峴亭風起花千片，流入南湖盡日香。
元處士自洛歸宛陵山居見示詹事相公餞行之什因贈 許渾 
紫霄峰下絕韋編，舊隱相如結韈前。月落尚留東閤醉，風高還憶北窗眠。江城夜別瀟瀟雨，山檻晴歸漠漠煙。一頃豆花三頃竹，想應拋却釣魚船。
送元晝上人歸蘇州兼寄張厚二首 一 許渾 
自卜閑居荆水頭，感時相別思悠悠。一樽酒盡青山暮，千里書回碧樹秋。深巷久貧知寂寞，小詩多病尚風流。晝公此去應相問，爲說沾巾憶舊遊。
送元晝上人歸蘇州兼寄張厚二首 二 許渾 
三年無事客吳鄉，南陌春園碧草長。共醉八門回畫舸，獨還三徑掩書堂。前山雨過池塘滿，小院秋歸枕簟涼。經歲別離心自苦，何堪黃葉落清漳。
送陸拾遺東歸 許渾 
獨振儒風遇盛時，紫泥初降世人知。文章報主非無意，書劍還家素有期。秋寺臥雲移棹晚，暮江乘月落帆遲。東歸自是緣清興，莫比商山詠紫芝。
湖南徐明府余之南鄰久不還家因題林館 許渾 
湘南官罷不歸來，高閣經年掩綠苔。魚溢池塘秋雨過，鳥還洲島暮潮回。階前石穩棋終局，窗外山寒酒滿杯。借問先生獨何處，一籬疎菊又花開。
酬和杜侍御 許渾 
花時曾省杜陵遊，聞下書帷不舉頭。因過石城先訪戴，欲朝金闕暫依劉。征帆夜轉鸕鷀穴，騁騎春辭鸛雀樓。正把新詩望南浦，棹歌應是木蘭舟。
酬河中杜侍御重寄 許渾 
五色如絲下碧空，片帆還遶楚王宮。文章已變南山霧，羽翼應摶北海風。春雪預呈霜簡白，曉霞先染繡衣紅。十千沽酒留君醉，莫道歸心似轉蓬。
寄獻三川守劉公 一 許渾 
三川歌頌徹咸秦，十二樓前侍從臣。休閉玉籠留鸑鷟，早開金埒縱麒麟。花深穉榻迎何客，月在膺舟醉幾人。自笑東風過寒食，茂陵寥落未知春。
寄獻三川守劉公 二 許渾 
半年三度轉蓬居，錦帳心闌羨隼旟。老去自驚秦塞鴈，病來先憶楚江魚。長聞季氏千金諾，更望劉公一紙書。春雪未晴春酒貴，莫教愁殺馬相如。
送段覺之西蜀結婚 許渾 
詞賦名高身不閑，綵衣如錦度函關。鏡中鸞影胡威去，劍外花歸衛玠還。秋浪遠侵黃鶴嶺，暮雲遙斷碧雞山。時人若問西遊客，心在重霄鬢欲斑。
長慶寺遇常州阮秀才 許渾 
高閣晴軒對一峰，毗陵書客此相逢。晚收紅葉題詩遍，秋待黃花釀酒濃。山館日斜喧鳥雀，石潭波動戲魚龍。上方有路應知處，疎磬寒蟬樹幾重。
贈閑師 許渾 
近日高僧更有誰，宛陵山下遇閑師。東林共許三乘學，南國爭傳五字詩。初到庾樓紅葉墜，夜投蕭寺碧雲隨。秋江莫惜題佳句，正是磷磷見底時。
東遊留別李叢秀才 許渾 
煩君沽酒強登樓，罷唱離歌說遠遊。文字豈勞諸子重，風塵多幸故人憂。數程山路長侵夜，千里家書動隔秋。起憑欄干各垂淚，又驅羸馬向東州。
竹林寺別友人 許渾 
騷人吟罷起鄉愁，暗覺年華似水流。花滿謝城傷共別，蟬鳴蕭寺喜同遊。前山月落杉松晚，深夜風清枕簟秋。明日分襟又何處，江南江北路悠悠。
送處士武君歸章洪山居 許渾 
形影無羣消息沈，登聞三擊血沾襟。皇綱一日開冤氣，青史千年重壯心。却望烏臺春樹老，獨歸蝸舍暮雲深。他時縱有徵書至，雪滿空山不可尋。
題義女亭 許渾 
身沒蘭閨道日明，郭南尋得舊池亭。詩人愁立暮山碧，賈客怨離秋草青。四望月沈疑掩鏡，兩簷花動認收屏。至今鄉里風猶在，借問誰傳義女銘。
吳門送振武李從事 許渾 
晚促離筵醉玉缸，伊州一曲淚雙雙。欲攜刀筆從新幕，更宿烟霞別舊窗。胡馬近秋侵紫塞，吳帆乘月下清江。嫖姚若許傳書檄，坐築三城看受降。
郊居春日有懷府中諸公幷柬王兵曹 許渾 
欲學漁翁釣艇新，濯纓猶惜九衢塵。花前更謝依劉客，雪後空懷訪戴人。僧舍覆碁消白日，市樓賒酒過青春。一山桃杏同時發，誰似東風不厭貧。
同韋少尹傷故衛尉李少卿 許渾 
客醉更長樂未窮，似知身世一宵空。香街寶馬嘶殘月，暖閣佳人哭曉風。未捲繡筵朱閣上，已開塵席畫屏中。何須更賦山陽笛，寒月沈西水向東。
舟行早發廬陵郡郭寄滕郎中 許渾 
楚客停橈太守知，露凝丹葉自秋悲。蟹螯只恐相如渴，鱸鱠應防曼倩飢。風捲曙雲飄角遠，雨昏寒浪挂帆遲。離心更羨高齋夕，巫峽花深醉玉巵。
聞邊將劉臯無辜受戮 許渾 
外監多假帝王尊，威脅偏裨勢不存。纔許誓心安玉壘，已傷傳首動金門。三千客裏寧無義，五百人中必有恩。却賴漢庭多烈士，至今猶自伏蒲輪。
送薛秀才南遊 許渾 
姑蘇城外柳初凋，同上江樓更寂寥。遶壁舊詩塵漠漠，對窗寒竹雨瀟瀟。憐君別路隨秋鴈，盡我離觴任晚潮。從此草玄應有處，白雲青嶂一相招。
夜歸孤山寺却寄盧郎中 許渾 
青山有志路猶賒，心在琴書自憶家。醉別庾樓山色曉，夜歸蕭寺月光斜。落帆露濕回塘柳，別院風驚滿地花。他日此身須報德，莫言空愛舊烟霞。
贈桐廬房明府先輩 許渾 
帝城春榜謫靈仙，四海聲華二十年。闕下書功無後輩，卷中文字掩前賢。官閑每喜江山靜，道在寧憂雨露偏。自笑小儒非一鶚，亦趨門屏冀相憐。
甘露寺感事貽同志 許渾 
雲蔽長安路更賒，獨隨漁艇老天涯。青山盡日尋黃絹，滄海經年夢絳紗。雪憤有期心自壯，報恩無處髪先華。東堂舊侶勤書劍，同出膺門是一家。
泛溪夜回寄道玄上人 許渾 
南郭煙光異世間，碧桃紅杏水潺潺。猨來近嶺獼猴散，魚下深潭翡翠閑。猶阻晚風停桂檝，欲乘春月訪松關。幾回策杖終難去，洞口雲歸不見山。
客至 許渾 
得路逢津更俊才，可憐鞍馬照春來。殘花幾日小齋閉，大笑一聲幽抱開。袖拂碧溪寒繚繞，冠欹紅樹晚徘徊。相逢少別更堪恨，何必秋風江上臺。
經李給事舊居 許渾 
歸作儒翁出致君，故山誰復有遺文。漢庭使氣摧張禹，楚國懷憂送范雲。楓葉暗時迷舊宅，芳花落處認荒墳。朱弦一奏沈湘怨，風起寒波日欲曛。
新興道中 許渾 
芙蓉村步失官金，折獄無功不可尋。初挂海帆逢歲暮，却開山館值春深。波渾未辨魚龍跡，霧暗寧知蚌鷸心。夜榜歸舟望漁火，一溪風雨兩巖陰。
下第有懷親友 許渾 
萬山晴雪九衢塵，何處風光寄夢頻？花盛庾園攜酒客，草深顏巷讀書人。征帆又過湘南月，旅館還悲渭水春。無限別情多病後，杜陵寥落在漳濱。
中秋夕寄大梁劉尚書 許渾 
汴人迎拜洛人留，虎豹旌旗擁碧油。[刁]斗嚴更軍耳目，戈鋋長控國咽喉。柳營出號風生纛，蓮幕題詩月上樓。應念散郎千里外，去年今夜醉蘭舟。
臥病 許渾 
寒窗燈盡月斜暉，珮馬朝天獨掩扉。清露已凋秦塞柳，白雲空長越山薇。病中送客難爲別，夢裏還家不當歸。惟有寄書書未得，臥聞燕鴈向南飛。
殘雪 許渾 
憶昨新春霰雪飛，堦前簷上鬬寒姿。狂風送在竹深處，隔日未消花發時。輕壓嫩蔬旁出土，冷衝幽鳥別尋枝。晚來又喜登樓見，一曲高歌和者誰。
和常秀才寄簡歸州鄭使君借猨 許渾 
謝守攜猨東路長，褭藤穿竹似瀟湘。碧山初鳴嘯秋月，紅樹生寒啼曉霜。陌上楚人皆駐馬，里中巴客半歸鄉。心知欲借南遊侶，未到三聲恐斷腸。
送人之任邛州 許渾 
綠髮監州丹府歸，還家樂事我先知。羣童竹馬交迎日，二老蘭觴初見時。黃卷新書芸委積，青山舊路菊離披。亨衢自有橫飛勢，便到西垣視訓辭。
和河南楊少尹奉陪薛司空石笋詩 許渾 
暖溪寒井碧巖前，謝傅賓朋盛綺筵。雲斷石峰高竝笋，日臨山勢遠開蓮。閑留幢節低春水，醉擁笙歌出暮煙。聞道詩成歸已夕，柳風花露月初圓。
獻鄜坊丘常侍 許渾 
詔選將軍護北戎，身騎白馬臂彤弓。柳營遠識金貂貴，榆塞遙知玉帳雄。秋檻鼓鼙驚朔雪，曉階旗纛起邊風。蓬萊每望平安火，應奏班超定遠功。
寄當塗李遠 許渾 
賦擬相如詩似陶，雲陽烟月又同袍。車前驥病駑駘逸，架上鷹閑鳥雀高。舊日樂貧能飲水，他時隨俗願餔糟。不須倚向青山住，詠雪題詩用意勞。
和崔大夫新廣北樓登眺 許渾 
北望高樓夏亦寒，山重水闊接長安。修梁暗換丹楹小，疎牖全開彩檻寬。風卷浮雲披睥睨，露涼明月墜闌干。庾公戀闕懷鄉處，目送歸帆下遠灘。
送客自兩河歸江南 許渾 
兩河庶事已堪傷，南客秋歸路更長。臺畔古松悲魏帝，苑邊脩竹弔梁王。山行露變茱萸色，水宿風披菡萏香。遙羨落帆逢舊友，綠蛾青鬢醉橫塘。
題陸侍御林亭 許渾 
野水通池石疊臺，五營無事隱雄才。松齋下馬書千卷，蘭舫逢人酒一杯。寒樹雪晴紅豔吐，遠山雲曉翠光來。定知別後無多日，海柳江花次第開。
泊蒜山津聞東林寺光儀上人物故 許渾 
雲齋曾宿借方袍，因說浮生大夢勞。言下是非齊虎尾，宿來榮辱比鴻毛。孤舟千棹水猶闊，寒殿一燈夜更高。明日東林有誰在，不堪秋磬拂煙濤。
春日思舊遊寄南徐從事劉三復 許渾 
風暖曲江花半開，忽思京口共銜杯。湘潭雲盡暮山出，巴蜀雪消春水來。懷玉尚悲迷楚塞，捧金猶羨樂燕臺。薊門高處極歸思，隴鴈北飛雙燕迴。
郊園秋日寄洛中友人 許渾 
楚水西來天際流，感時傷別思悠悠。一尊酒盡青山莫，萬里書迴碧樹秋。日落遠波驚宿鴈，風吹輕浪起眠鷗。嵩陽親友如相問，潘岳閑居欲白頭。
送杜秀才歸桂林 許渾 
桂州南去與誰同，處處山連水自通。兩岸曉霞千里草，半帆斜日一江風。瘴雨欲來楓樹黑，火雲初起荔枝紅。愁君路遠銷年月，莫滯三湘五嶺中。
春雨舟中次和橫江裴使君見迎李趙二秀才同來因書四韻兼寄江南 許渾 
芳草渡頭微雨時，萬株楊柳拂波垂。蒲根水暖鴈初落，梅徑香寒蜂未知。詞客倚風吹暗淡，使君迴馬濕旌旗。江南仲蔚多情調，悵望青雲幾首詩。
東陵赴京道病東歸寓居開元寺寄盧員外宋魏二先輩 許渾 
西風吹雨鴈初時，病寄僧齋罷獻書。萬里咸秦勞我馬，四鄰松桂憶吾廬。滄洲有約心還靜，青漢無媒跡自疎。不是醉眠愁不散，莫言琴酒學相如。
聞開江宋相公申錫下世二首 一 許渾 
權門陰奏奪移才，馹騎如星墮峽來。鼂氏有恩忠作禍，賈生無罪直爲災。貞魂誤向崇山歿，冤氣疑從汩水回。畢竟功成何處是，五湖雲月一帆開。
聞開江宋相公申錫下世二首 二 許渾 
月落湘潭棹不喧，玉杯瑤瑟奠蘋蘩。誰能力制乘時鶴，自取機沈在檻猨。位極乾坤三事貴，謗興華夏一夫冤。宵衣旰食明天子，日伏青蒲不敢言。
贈所知 許渾 
因釣鱸魚住淛河，挂帆千里亦相過。茅簷夜醉平階月，蘭棹春歸拍岸波。湖日似陰鼉鼓響，海雲纔起蜃樓多。明時又作閑居賦，誰薦東門策四科。
謝人贈鞭 許渾 
蜀國名鞭見惠稀，駑駘從此長光輝。獨根擁腫來雲岫，紫陌提攜在繡衣。幾度拂花香裏過，也曾敲𩍐月中歸。莫言三尺長無用，百萬軍中要指揮。
早秋寄劉尚書 許渾 
天生心識富人侯，將相門中第一流。旗纛早開擒虎帳，戈[鋋]初發斬鯨舟。柳營書號海山暝，菌閣賦詩江樹秋。昨夜雨涼今夜月，笙歌應醉最高樓。
及第後春情 許渾 
世間得意是春風，散誕經過觸處通。細搖柳臉牽長帶，慢撼桃株舞碎紅。也從吹幌驚殘夢，何處飄香別故叢？猶以西都名下客，今年一月始相逢。
歸長安 許渾 
三年何處淚汍瀾，白帝城邊曉角殘。非是無心戀巫峽，自緣□臂到長安。黔江水暖還曾飲，楚岫雲深不識寒。大抵莫教聞雨後，此時腸斷不應難。
經古行宮 許渾 
臺閣參差倚太陽，年年花發滿山香。重門堪鎖青春晚，深院垂簾白晝長。草色芊綿侵御路，泉聲嗚咽繞宮牆。先皇一去無迴駕，紅粉雲鬟空斷腸。
秋晚懷茅山石涵村舍 許渾 
十畝山田近石涵，村居風俗舊曾諳。簾前白艾驚春燕，籬上青桑待晚蠶。雲暖採茶來嶺北，月明沽酒過溪南。陵陽秋盡多歸思，紅樹蕭蕭覆碧潭。
貴游 許渾 
朝回佩馬早淒淒，年少恩深衛霍齊。斧鉞舊威龍塞北，池臺新賜鳳城西。門通碧樹開金鎖，樓對青山倚玉梯。南陌行人盡回首，笙歌一曲暮雲低。
贈別 許渾 
眼前迎送不曾休，相續輪蹄似水流。門外若無南北路，人間應免別離愁。蘇秦六印歸何日，潘岳雙毛去值秋。莫怪分襟銜淚語，十年耕釣憶滄洲。
秋夜與友人宿 許渾 
楚國同游過十霜，萬重心事幾堪傷。蒹葭露白蓮塘淺，砧杵夜清河漢涼。雲外山川歸夢遠，天涯岐路客愁長。塞城欲曉聞吹笛，猶臥東軒月滿牀。
將赴京留贈僧院 許渾 
九衢塵土遞追攀，馬跡軒車日暮間。玄髪盡驚爲客換，白頭曾見幾人閑。空悲浮世雲無定，多感流年水不還。謝却從前受恩地，歸來依止叩禪關。
寄湘中友人 許渾 
莫戀醉鄉迷酒杯，流年長怕老年催。西陵水闊魚難到，南國路遙書未回。匹馬計程愁日盡，一蟬何事引秋來。相如已定題橋志，江上無由夢釣臺。
江上逢友人 許渾 
故國歸人酒一杯，暫停蘭棹共徘徊。村連三峽暮雲起，潮送九江寒雨來。已作相如投賦計，還憑殷浩寄書回。到時若見東籬菊，爲問經霜幾度開。
金谷懷古 許渾 
淒涼遺跡洛川東，浮世榮枯萬古同。桃李香銷金谷在，綺羅魂斷玉樓空。往年人事傷心外，今日風光屬夢中。□□□□□□□，□□□□□□□。
經行廬山東林寺 許渾  庐山
離魂斷續楚江壖，葉墜初紅十月天。紫陌事多難數悉，青山長在好閑眠。方趨上國期干祿，未得空堂學坐禪。他歲若教如范蠡，也應須入五湖煙。
途中逢故人話西山讀書早曾游覽 許渾 
西巖曾到讀書堂，穿竹行沙十里強。湖上夢餘波灩灩，嶺頭愁斷路茫茫。經過事寄煙霞遠，名利塵隨日月長。莫道少年頭不白，君看潘岳幾莖霜。
將赴京題陵陽王氏水居 許渾 
簾捲平蕪接遠天，暫寬行役到尊前。是非境裏有閑日，榮辱塵中無了年。山簇暮雲千野雨，江分秋水九條煙。馬蹄不道貪西去，爭向一聲高樹蟬。
冬日五浪館水亭懷別 許渾 
蘆荻花多觸處飛，獨憑虛檻雨微微。寒林葉落鳥巢出，古渡浪高魚艇稀。雲抱四山終日在，草荒三徑幾時歸。江城向暝東風急，一半鄉愁聞擣衣。
送別 許渾 
溪邊楊柳色參差，攀折年年贈別離。一片風帆望已極，三湘煙水返何時？多緣去棹將愁遠，猶倚危樓欲下遲。莫殢酒杯閑過日，碧雲深處是佳期。
寄遠 許渾 
兩葉愁眉愁不開，獨含惆悵上層臺。碧雲空斷鴈行處，紅葉已凋人未來。塞外音書無信息，道傍車馬起塵埃。功名待寄凌烟閣，力盡遼城不肯回。
新柳 許渾 
無力搖風曉色新，細腰爭妒看來頻。綠陰未覆長堤水，金穗先迎上苑春。幾處傷心懷遠路，一枝和日送行塵。東□門外多離別，愁殺朝朝暮暮人。
旅懷作 許渾 
促促因吟晝短詩，朝驚穠色暮空枝。無情春色不長久，有限年光多盛衰。往事只應隨夢裏，勞生何處是閑時。眼前擾擾日一日，暗送白頭人不知。
鴈 許渾 
萬里銜蘆別故鄉，雲飛水宿向瀟湘。數聲孤枕堪垂淚，幾處高樓欲斷腸。度日翩翩斜避影，臨風一一直成行。年年辛苦來衡岳，羽翼摧殘隴塞霜。
出關 許渾 
朝纓初解佐江濱，麋鹿心知自有羣。漢囿獵稀慵獻賦，楚山耕早任移文。臥歸漁浦月連海，行望鳳城花隔雲。關吏不須迎馬笑，去時無意學終軍。
寄房千里博士 許渾 
春風白馬紫絲韁，正值蠶眠未採桑。五夜有心隨暮雨，百年無節待秋霜。重尋繡帶朱藤合，更認羅裙碧草長。爲報西遊減離恨，阮郎纔去嫁劉郎。
泛五雲溪 許渾 
此溪何處路，遙問白髯翁。佛廟千巖裏，人家一島中。魚傾荷葉露，蟬噪柳林風。急瀨鳴車軸，微波漾釣筒。石苔縈棹綠，山果拂舟紅。更就千村宿，溪橋與剡通。
寄郴州李相公 許渾 
高樓王與謝，逸韻比南金。不遇銷憂日，埃塵誰復尋。曠懷澹得喪，失意縱登臨。彩檻浮雲迥，綺窗明月深。虯龍壓滄海，鴛鴦思鄧林。青雲傷國器，白髮軫鄉心。功高恩自洽，道直謗徒侵。應笑靈均恨，江畔獨行吟。
贈蕭鍊師 許渾 
曾試昭陽曲，瑤齋帝自臨。紅珠絡繡帽，翠鈿束羅襟。雙闕胡塵起，千門宿露陰。出宮迷國步，回駕軫皇心。桂殿春空晚，椒房夜自深。急宣求故劒，冥契得遺簪。暗記神仙傳，潛封女史箴。壺中知日永，掌上畏年侵。莫比班家扇，寧同卓氏琴。雲車辭鳳輦，羽帔別鴛衾。網斷魚遊藻，籠開鶴戲林。洛煙浮碧漢，嵩月上丹岑。露草爭三秀，風篁共八音。吹笙延鶴舞，敲磬引龍吟。旄節纖腰舉，霞杯皓腕斟。還磨照寶鏡，猶插辟寒金。東海人情變，南山聖壽沈。朱顏常似渥，綠髪已如尋。養氣齊生死，留形盡古今。更求應不見，雞犬日駸駸。
冬日宣城開元寺贈元孚上人 許渾 
一鉢事南宗，僧儀稱病容。曹溪花裏別，蕭寺竹前逢。燭影深寒殿，經聲徹曙鐘。欲齋簷睡鴿，初定壁吟蛩。詩繼休遺韻，書傳永逸蹤。藝多人譽洽，機絕道情濃。汲澗瓶沈藻，眠堦錫挂松。雲鳴新放鶴，池臥舊降龍。露茗山廚焙，霜秔野碓舂。梵文明處譯，禪衲暖時縫。層塔題應遍，飛軒步不慵。繡梁交薜荔，畫井倒芙蓉。翠戶垂旗網，朱窗列劒鋒。寒風金磬遠，晴雪玉樓重。妙理三乘達，清才萬象供。山高橫睥睨，灘淺聚艨艟。微霧蒼平楚，殘暉淡遠峰。林疎霜摵摵，波靜月溶溶。劒出因雷煥，琴全遇蔡邕。西方知有社，支許合相從。
維舟秦淮過溫州李給事宅 許渾 
給事爲郎日，青溪醉隱銜。冰池通極浦，雪逕遶高巖。珠玉砂同棄，松筠草共芟。帝圖憂一失，臣節恥三緘。代有王陵戇，時無靳尚讒。定應標直筆，寧爲發空函。霧黑連雲棧，風狂截海帆。石梯迎雨潤，沙井待潮鹹。蠟屐青筇杖，藍輿白罽衫。應勞北歸夢，山路正巉巉。
登蒜山觀發軍 許渾 
羽檄徵兵急，轅門選將雄。犬羊憂破竹，貔虎極飛蓬。定繫猖狂虜，何煩矍鑠翁。更探黃石略，重振黑山功。別馬嘶營柳，驚烏散井桐。低星連寶劍，殘月讓雕弓。浪曉戈鋋裏，山晴鼓角中。甲開魚照水，旗颺虎拏風。去想金河遠，行知玉塞空。漢庭應有問，師律在元戎。
送從兄別駕歸蜀 許渾 
聞與湘南令，童年侍玉墀。家留秦塞曲，官謫瘴溪湄。道直姦臣屏，冤深聖主知。逝川東去疾，霈澤北來遲。青漢龍髯絕，蒼岑馬鬣移。風淒聞笛處，月慘罷琴時。客路黃公廟，鄉關白帝祠。已稱鸚鵡賦，寧誦鶺鴒詩。遠道書難達，長亭酒莫持。當憑蜀江水，萬里寄相思。
金陵阻風登延祚閣 許渾 
極目皆陳迹，披圖問遠公。戈鋋三國後，冠蓋六朝中。葛蔓交殘壘，芒花沒後宮。水流簫鼓絕，山在綺羅空。極浦千艘聚，高臺一徑通。雲移吳岫雨，潮轉楚江風。登閣慙漂梗，停舟憶斷蓬。歸期與歸路，杉桂海門東。
送林處士自閩中道越由霅抵兩川 許渾 
書劒少青眼，煙波初白頭。鄉關背梨嶺，客路轉蘋洲。處困道難固，乘時恩易酬。鏡中非訪戴，劒外欲依劉。高枕海天暝，落帆江雨秋。鼉聲應遠鼓，蜃氣學危樓。智士役千慮，達人經百憂。唯聞陶靖節，多在醉鄉遊。
宣城贈蕭兵曹 許渾 
桂檝謫湘渚，三年波上春。舟寒剡溪雪，衣破洛城塵。客道恥搖尾，皇恩寬犯鱗。花時去國遠，月夕上樓頻。貪酒不辭病，傭書非爲貧。行吟值漁父，坐隱對樵人。紫陌罷雙轍，碧潭窮一綸。高歌更南去，煙水是通津。
秋夕宴李侍御宅 許渾 
公子徵詞客，秋堂遞玉杯。月高羅幕卷，風度錦屏開。鳳管添簧品，鵾弦促柱哀。轉喉雲旋合，垂手露徐來。燭換三條燼，香銷十炷灰。蛩聲聞鼓歇，螢燄觸簾回。廣檻煙分柳，空庭露積苔。解酲須滿酌，應爲撥新醅。
歲暮自廣江至新興往復中題峽山寺四首 一 許渾 
夜醉晨方醒，孤吟恐失羣。海鰌潮上見，江鵠霧中聞。未臘梅先實，經冬草自薰。樹隨山崦合，泉到石稜分。虎跡空林雨，猨聲絕嶺雲。蕭蕭異鄉鬢，明日共絲棼。
歲暮自廣江至新興往復中題峽山寺四首 二 許渾 
薄暮緣西峽，停橈一訪僧。鷺巢橫臥柳，猨飲倒垂藤。水曲巖千疊，雲重樹百層。山風寒殿磬，溪雨夜船燈。灘漲危槎沒，泉衝怪石崩。中臺一襟淚，歲杪別良朋。
歲暮自廣江至新興往復中題峽山寺四首 三 許渾 
密樹分蒼壁，長溪抱碧岑。海風聞鶴遠，潭日見魚深。松蓋環清韵，榕根架綠陰。洞丁多斵石，蠻女半淘金。南浦驚春至，西樓送月沈。
歲暮自廣江至新興往復中題峽山寺四首 四 許渾 
月在行人起，千峰復萬峰。海虛爭翡翠，溪邏鬬芙蓉。古木高生槲，陰池滿種松。火探深洞燕，香送遠潭龍。藍塢寒先燒，禾堂晚併舂。更投何處宿，西峽隔雲鐘。
南海使院對菊懷丁卯別墅 許渾 
何處曾移菊，溪橋鶴嶺東。籬疎還有豔，園小亦無叢。日晚秋煙裏，星繁曉露中。影搖金澗水，香染玉潭風。罷酒慙陶令，題詩答謝公。朝來數花發，身在尉佗宮。
和李相國 許渾 
巨實珍吳果，馴雛重越禽。摘來漁浦上，攜在兔園陰。霜合凝丹頰，風披斂素襟。刀分瓊液散，籠簌雪華深。虎帳齋中設，龍樓洛下吟。含消兼受彩，應貴冢卿心。
和賓客相國詠雪 許渾 
近臘千巖白，迎春四氣催。雲陰連海起，風急度山來。盡日隋堤絮，經冬越嶺梅。豔疑歌處散，輕似舞時迴。道蘊詩傳麗，相如賦騁才。霽添松篠媚，寒積蕙蘭猜。暗漲宮池水，平封輦路埃。燭龍初照耀，巢鶴乍裴回。簷日瓊先挂，牆風粉旋摧。五門環玉壘，雙闕對瑤臺。綺席陵寒坐，珠簾遠曙開。靈芝霜下秀，仙桂月中栽。卷幌書千帙，援琴酒百桮。垂休編太史，呈瑞表中台。皓夜迷三徑，浮光徹九垓。茲辰是豐歲，歌詠屬良哉。
奉和盧大夫新立假山 許渾 
巖谷留心賞，爲山極自然。孤峰空迸笋，攢萼旋開蓮。黛色朱樓下，雲形繡戶前。砌塵凝積靄，簷溜挂飛泉。樹暗壺中月，花香洞裏天。何如謝康樂，海嶠獨題篇。
奉命和後池十韻 許渾 
疊石通溪水，量波失舊規。芳洲還屈曲，朱閣更逶迤。浴鳥翻荷葉，驚蟬出柳絲。翠煙秋檜聳，紅露曉蓮披。攀檻登樓近，停橈待客遲。野橋從浪沒，輕舸信風移。竹韻遷棊局，松陰遞酒巵。性閑鷗自識，心遠鶴先知。應想秦人會，休懷越相祠。當期穆天子，簫鼓宴瑤池。
思天台 許渾 
赤城雲雪深，山客負歸心。昨夜西齋宿，月明琪樹陰。
長安早春懷江南 許渾 
雲月有歸處，故山清洛南。如何一花發，春夢徧江潭。
塞下 許渾  战争 边塞 同情
夜戰桑乾北，秦兵半不歸。朝來有鄉信，猶自寄征衣。
送客南歸 許渾  洞庭湖
野寺薜蘿晚，官渠楊柳春。歸心已無限，更送洞庭人。
寄桐江隱者 許渾 
潮去潮來洲渚春，山花如繡草如茵。嚴陵臺下桐江水，解釣鱸魚能幾人。
送曾主簿歸楚州省覲予亦明日歸姑孰 許渾 
帆轉清淮極鳥飛，落帆應換老萊衣。河亭未醉先惆悵，明日還從此路歸。
重別 許渾 
淚沿紅粉濕羅巾，重繫蘭舟勸酒頻。留却一枝河畔柳，明朝猶有遠行人。
湖上 許渾 
髣髴欲當三五夕，萬蟬清雜亂泉紋。釣魚船上一尊酒，月出渡頭零落雲。
宿水閤 許渾 
野客從來不解愁，等閑乘月海西頭。未知南陌誰家子，夜半吹笙入水樓。
謝亭送別 許渾  抒情 送别 写景
勞歌一曲解行舟，紅葉青山水急流。日暮酒醒人已遠，滿天風雨下西樓。
亡題 許渾 
商嶺採芝尋四老，紫陽收朮訪三茅。欲求不死長生訣，骨裏無仙不肯教。
送楊發東歸 許渾 
紅花半落燕于飛，同客長安今獨歸。一紙鄉書報兄弟，還家羞著別時衣。
題四老廟二首 一 許渾 
峨峨商嶺采芝人，雪頂霜髯虎豹茵。山酒一巵歌一曲，漢家天子忌功臣。
題四老廟二首 二 許渾 
避秦安漢出藍關，松桂花陰滿舊山。自是無人有歸意，白雲常在水潺潺。
夏日寄江上親友 許渾 
雨過前山日未斜，清蟬嘒嘒落槐花。車輪南北已無限，江上故人纔到家。
陳宮怨二首 一 許渾 
風暖江城白日遲，昔人遺事後人悲。草生宮闕國無主，玉樹後庭花爲誰。
陳宮怨二首 二 許渾 
地雄山險水悠悠，不信隋兵到石頭。玉樹後庭花一曲，與君同上景陽樓。
途經秦始皇墓 許渾  写人 怀古 写人诗
龍盤虎踞樹層層，勢入浮雲亦是崩。一種青山秋草裏，路人唯拜漢文陵。
游楞伽寺 許渾 
碧煙秋寺泛潮來，水浸城根古堞摧。盡日傷心人不見，石榴花滿舊琴臺。
緱山廟 許渾 
王子吹簫月滿臺，玉簫清轉鶴裴回。曲終飛去不知處，山下碧桃春自開。
送薛先輩入關 許渾 
一巵春酒送離歌，花落敬亭芳草多。欲問歸期已深醉，只應孤夢繞關河。
鴻溝 許渾 
相持未定各爲君，秦政山河此地分。力盡烏江千載後，古溝芳草起寒雲。
韓信廟 許渾 
朝言雲夢暮南巡，已爲功名少退身。盡握兵權猶不得，更將心計託何人。
寄雲際寺敬上人 許渾 
萬山秋雨水縈回，紅葉多從紫閣來。雲冷竹齋禪衲薄，已應飛錫過天台。
楚宮怨二首 一 許渾  山 咏史
十二山晴花盡開，楚宮雙闕對陽臺。細腰爭舞君沈醉，白日秦兵天上來。
楚宮怨二首 二 許渾 
獵騎秋來在內稀，渚宮雲雨濕龍衣。騰騰戰鼓動城闕，江畔射麋殊未歸。
聽唱山鷓鴣 許渾 
金谷歌傳第一流，鷓鴣清怨碧煙愁。夜來省得曾聞處，萬里月明湘水秋。
酬江西盧端公藍口阻風見寄之什 許渾 
又攜刀筆泛膺舟，藍口風高桂檝留。還似郢中歌一曲，夜來春雪照西樓。
鷺鷥 許渾 
西風澹澹水悠悠，雪點絲飄帶雨愁。何限歸心倚前閤，綠蒲紅蓼練塘秋。
學仙二首 一 許渾 
漢武迎仙紫禁秋，玉笙瑤瑟祀崑丘。年年望斷無消息，空閉重城十二樓。
學仙二首 二 許渾 
心期仙訣意無窮，采畫雲車起壽宮。聞有三山未知處，茂陵松柏滿西風。
酬康州韋侍御同年 許渾 
桂楫美人歌木蘭，西風褭褭露溥溥。夜長曲盡意不盡，月在清湘洲渚寒。
金谷園 許渾 
三惑沈身是此園，古藤荒草野禽喧。二十四友一朝盡，愛妾墜樓何足言。
送崔珦入朝 許渾 
書劒功遲白髮新，強登蕭寺送歸秦。月斜松桂倚高閣，明夜江南江北人。
病中和大夫翫江月 許渾 
江上懸光海上生，仙舟迢遰繞軍營。高歌一曲同筵醉，却是劉楨坐到明。
王可封臨終 許渾 
十世爲儒少子孫，一生長負信陵恩。今朝埋骨寒山下，爲報慈親休倚門。
僧院影堂 許渾 
香銷雲凝舊僧家，僧剎殘燈壁半斜。日暮松煙空漠漠，秋風吹破妙蓮華。
紀夢 許渾 
曉入瑤臺露氣清，座中唯有許飛瓊。塵心未盡俗緣在，十里下山空月明。
錦瑟 李商隱  唐诗三百首 思念 七言律诗 抒情 爱情
錦瑟無端五十絃，一絃一柱思華年。莊生曉夢迷蝴蝶，望帝春心託杜鵑。滄海月明珠有淚，藍田日暖玉生煙。此情可待成追憶，只是當時已惘然。
重過聖女祠 李商隱  抒情 写人 神话
白石巖扉碧蘚滋，上清淪謫得歸遲。一春夢雨常飄瓦，盡日靈風不滿旗。萼綠華來無定所，杜蘭香去未移時。玉郎會此通仙籍，憶向天階問紫芝。
寄羅劭興 李商隱 
棠棣黃花發，忘憂碧葉齊。人閑微病酒，燕重遠兼泥。混沌何由鑿，青冥有未梯。高陽舊徒侶，時復一相攜。
令狐舍人說昨夜西掖翫月因戲贈 李商隱 
昨夜玉輪明，傳聞近太清。涼波衝碧瓦，曉暈落金莖。露索秦宮井，風絃漢殿箏。幾時緜竹頌，擬薦子虛名。
崔處士 李商隱 
真人塞其內，夫子入於機。未肯投竿起，惟歡負米歸。雪中東郭履，堂上老萊衣。讀遍先賢傳，如君事者稀。
自喜 李商隱 
自喜蝸牛舍，兼容燕子巢。綠筠遺粉籜，紅藥綻香苞。虎過遙知穽，魚來且佐庖。慢行成酩酊，鄰壁有松醪。
題僧壁 李商隱 
捨生求道有前蹤，乞腦剜身結願重。大去便應欺粟顆，小來兼可隱針鋒。蚌胎未滿思新桂，琥珀初成憶舊松。若信貝多真實語，三生同聽一樓鐘。
霜月 李商隱  抒情 月亮 秋天 中秋
初聞征雁已無蟬，百尺樓高水接天。青女素娥俱耐冷，月中霜裏鬬嬋娟。
異俗二首 一 李商隱 
鬼瘧朝朝避，春寒夜夜添。未驚雷破柱，不報水齊簷。虎箭侵膚毒，魚鉤刺骨銛。鳥言成諜訴，多是恨彤幨。
異俗二首 二 李商隱 
戶盡懸秦網，家多事越巫。未曾容獺祭，只是縱猪都。點對連鰲餌，搜求縛虎符。賈生兼事鬼，不信有洪爐。
歸墅 李商隱 
行李踰南極，旬時到舊鄉。楚芝應徧紫，鄧橘未全黃。渠濁村舂急，旗高社酒香。故山歸夢喜，先入讀書堂。
商於 李商隱 
商於朝雨霽，歸路有秋光。背塢猿收果，投巖麝退香。建瓴真得勢，橫戟豈能當。割地張儀詐，謀身綺季長。清渠州外月，黃葉廟前霜。今日看雲意，依依入帝鄉。
和孫朴韋蟾孔雀詠 李商隱 
此去三梁遠，今來萬里攜。西施因網得，秦客被花迷。可在青鸚鵡，非關碧野雞。約眉憐翠羽，刮目想金篦。瘴氣籠飛遠，蠻花向坐低。輕於趙皇后，貴極楚懸黎。都護矜羅幕，佳人炫繡袿。屏風臨燭釦，捍撥倚香臍。舊思牽雲葉，新愁待雪泥。愛堪通夢寐，畫得不端倪。地錦排蒼雁，簾釘鏤白犀。曙霞星斗外，涼月露盤西。妬好休誇舞，經寒且少啼。紅樓三十級，穩穩上丹梯。
人欲 李商隱 
人欲天從竟不疑，莫言圓蓋便無私。秦中已久烏頭白，却是君王未備知。
華山題王母祠 李商隱 
蓮華峰下鎖雕梁，此去瑤池地共長。好爲麻姑到東海，勸栽黃竹莫栽桑。
楚澤 李商隱 
夕陽歸路後，霜野物聲乾。集鳥翻漁艇，殘虹拂馬鞍。劉楨元抱病，虞寄數辭官。白袷經年卷，西來及早寒。
蟬 李商隱  唐诗三百首 咏物 咏物诗 五言律诗
本以高難飽，徒勞恨費聲。五更疎欲斷，一樹碧無情。薄宦梗猶汎，故園蕪已平。煩君最相警，我亦舉家清。
潭州 李商隱  隋・唐・五代 讽喻 典故
潭州官舍暮樓空，今古無端入望中。湘淚淺深滋竹色，楚歌重疊怨蘭叢。陶公戰艦空灘雨，賈傅承塵破廟風。目斷故園人不至，松醪一醉與誰同。
贈劉司戶 李商隱 
江風吹浪動雲根，重碇危檣白日昏。已斷燕鴻初起勢，更驚騷客後歸魂。漢廷急詔誰先入，楚路高歌自欲翻。萬里相逢歡復泣，鳳巢西隔九重門。
哭劉司戶二首 一 李商隱 
離居星歲易，失望死生分。酒甕凝餘桂，書籤冷舊芸。江風吹鴈急，山木帶蟬曛。一呌千迴首，天高不爲聞。
哭劉司戶二首 二 李商隱 
有美扶皇運，無誰薦直言。已爲秦逐客，復作楚冤魂。湓浦應分派，荆江有會源。幷將添恨淚，一灑問乾坤。
悼傷後赴東蜀辟至散關遇雪 李商隱  写雪 雪 感伤
劍外從軍遠，無家與寄衣。散關三尺雪，回夢舊鴛機。
樂遊原 李商隱  唐诗三百首 惜时 哲理
向晚意不適，驅車登古原。夕陽無限好，只是近黃昏。
北齊二首 一 李商隱 
一笑相傾國便亡，何勞荆棘始堪傷。小憐玉體橫陳夜，已報周師入晉陽。
北齊二首 二 李商隱 
巧笑知堪敵萬幾，傾城最在著戎衣。晉陽已陷休回顧，更請君王獵一圍。
街西池館 李商隱 
白閣他年別，朱門此夜過。疎簾留月魄，珍簟接煙波。太守三刀夢，將軍一箭歌。國租容客旅，香熟玉山禾。
南朝 李商隱 
玄武湖中玉漏催，雞鳴埭口繡襦迴。誰言瓊樹朝朝見，不及金蓮步步來。敵國軍營漂木柹，前朝神廟鎖煙煤。滿宮學士皆顏色，江令當年只費才。
復京 李商隱 
虜騎胡兵一戰摧，萬靈回首賀軒臺。天教李令心如日，可要昭陵石馬來。
柳 李商隱 
動春何限葉，撼曉幾多枝。解有相思[否]，應無不舞時。絮飛藏皓蝶，帶弱露黃鸝。傾國宜通體，誰來獨賞眉。
同崔八詣藥山訪融禪師 李商隱 
共受征南不次恩，報恩惟是有忘言。巖花澗草西林路，未見高僧只見猿。
聞著明凶問哭寄飛卿 李商隱 
昔歎讒銷骨，今傷淚滿膺。空餘雙玉劍，無復一壺冰。江勢翻銀礫，天文露玉繩。何因攜庾信，同去哭徐陵。
聽鼓 李商隱  抒情 追忆 写景 愤懑
城頭疊鼓聲，城下暮江清。欲問漁陽摻，時無禰正平。
送崔珏往西川 李商隱 
年少因何有旅愁，欲爲東下更西遊。一條雪浪吼巫峽，千里火雲燒益州。卜肆至今多寂寞，酒壚從古擅風流。浣花牋紙桃花色，好好題詩詠玉鉤。
夜雨寄北 李商隱  唐诗三百首 思念 写雨 写景 景中情 初中古诗 高中古诗 七言绝句 爱情 三年级上册 雨 七年级上册(课外)
君問歸期未有期，巴山夜雨漲秋池。何當共剪西窗燭，却話巴山夜雨時。
陳後宮 李商隱  忧国忧民 隋・唐・五代 宫廷
茂苑城如畫，閶門瓦欲流。還依水光殿，更起月華樓。侵夜鸞開鏡，迎冬雉獻裘。從臣皆半醉，天子正無愁。
屬疾 李商隱 
許靖猶羈宦，安仁復悼亡。茲辰聊屬疾，何日免殊方。秋蝶無端麗，寒花只暫香。多情真命薄，容易即迴腸。
石榴 李商隱  爱情 女子
榴枝婀娜榴實繁，榴膜輕明榴子鮮。可羨瑤池碧桃樹，碧桃紅頰一千年。
明日 李商隱 
天上參旗過，人間燭燄銷。誰言整雙履，便是隔三橋。知處黃金鏁，曾來碧綺寮。憑欄明日意，池闊雨蕭蕭。
飲席戲贈同舍 李商隱 
洞中屐響省分攜，不是花迷客自迷。珠樹重行憐翡翠，玉樓雙舞羨鵾雞。蘭迴舊蘂緣屏綠，椒綴新香和壁泥。唱盡陽關無限疊，半杯松葉凍頗黎。
憶梅 李商隱  咏物 抒情 梅花 咏物诗
定定住天涯，依依向物華。寒梅最堪恨，常作去年花。
贈柳 李商隱 
章臺從掩映，郢路更參差。見說風流極，來當婀娜時。橋迴行欲斷，隄遠意相隨。忍放花如雪，青樓撲酒旗。
北禽 李商隱 
爲戀巴江好，無辭瘴霧蒸。縱能朝杜宇，可得值蒼鷹。石小虛填海，蘆銛未破矰。
初起 李商隱 
想像咸池日欲光，五更鐘後更迴腸。三年苦霧巴江水，不爲離人照屋梁。
楚宮 李商隱 
複壁交青瑣，重簾挂紫繩。如何一柱觀，不礙九枝燈。扇薄常規月，釵斜只鏤冰。歌成猶未唱，秦火入夷陵。
柳 李商隱 
柳映江潭底有情，望中頻遣客心驚。巴雷隱隱千山外，更作章臺走馬聲。
韓碑 李商隱  唐诗三百首 叙事 七言古诗 咏史
元和天子神武姿，彼何人哉軒與羲。誓將上雪列聖恥，坐法宮中朝四夷。淮西有賊五十載，封狼生貙貙生羆。不據山河據平地，長戈利矛日可麾。帝得聖相相曰度，賊斫不死神扶持。腰懸相印作都統，陰風慘澹天王旗。愬武古通作牙爪，儀曹外郎載筆隨。行軍司馬智且勇，十四萬衆猶虎貔。入蔡縛賊獻太廟，功無與讓恩不訾。帝曰汝度功第一，汝從事愈宜爲辭。愈拜稽首蹈且舞，金石刻畫臣能爲。古者世稱大手筆，此事不繫于職司。當仁自古有不讓，言訖屢頷天子頤。公退齋戒坐小閣，濡染大筆何淋漓。點竄堯典舜典字，塗改清廟生民詩。文成破體書在紙，清晨再拜鋪丹墀。表曰臣愈昧死上，詠神聖功書之碑。碑高三丈字如斗，負以靈鼇蟠以螭。句奇語重喻者少，讒之天子言其私。長繩百尺拽碑倒，麤砂大石相磨治。公之斯文若元氣，先時已入人肝脾。湯盤孔鼎有述作，今無其器存其辭。嗚呼聖皇及聖相，相與烜赫流淳熙。公之斯文不示後，曷與三五相攀追。願書萬本誦萬過，口角流沫右手胝。傳之七十有二代，以爲封禪玉檢明堂基。
令狐八拾遺見招送裴十四歸華州 李商隱 
二十中郎未足希，驪駒先自有光輝。蘭亭讌罷方回去，雪夜詩成道韞歸。漢苑風煙吹客夢，雲臺洞穴接郊扉。嗟予久抱臨邛渴，便欲因君問釣磯。
離思 李商隱 
氣盡前溪舞，心酸子夜歌。峽雲尋不得，溝水欲如何。朔雁傳書絕，湘篁染淚多。無由見顏色，還自託微波。
宿駱氏亭寄懷崔雍衮 李商隱  怀人 写雨 写景 雨
竹塢無塵水檻清，相思迢遞隔重城。秋陰不散霜飛晚，留得枯荷聽雨聲。
風雨 李商隱  唐诗三百首 风雨 五言律诗 怀才不遇
淒涼寶劍篇，羈泊欲窮年。黃葉仍風雨，青樓自管絃。新知遭薄俗，舊好隔良緣。心斷新豐酒，銷愁斗幾千。
夢澤 李商隱 
夢澤悲風動白茅，楚王葬盡滿城嬌。未知歌舞能多少，虛減宮廚爲細腰。
贈歌妓二首 一 李商隱 
水精如意玉連環，下蔡城危莫破顏。紅綻櫻桃含白雪，斷腸聲裏唱陽關。
贈歌妓二首 二 李商隱 
白日相思可奈何，嚴城清夜斷經過。只知解道春來瘦，不道春來獨自多。
寄令狐學士 李商隱 
秘殿崔嵬拂彩霓，曹司今在殿東西。賡歌太液翻黃鵠，從獵陳倉獲碧雞。曉飲豈知金掌迥，夜吟應訝玉繩低。鈞天雖許人間聽，閶闔門多夢自迷。
酬令狐郎中見寄 李商隱 
望郎臨古郡，佳句灑丹青。應自丘遲宅，仍過柳惲汀。封來江渺渺，信去雨冥冥。句曲聞仙訣，臨川得佛經。朝吟搘客枕，夜讀漱僧瓶。不見銜蘆雁，空流腐草螢。土宜悲坎井，天怒識雷霆。象卉分疆近，蛟涎浸岸腥。補羸貪紫桂，負氣託青萍。萬里懸離抱，危於訟閤鈴。
七月二十八日夜與王鄭二秀才聽雨後夢作 李商隱  华山
初夢龍宮寶燄然，瑞霞明麗滿晴天。旋成醉倚蓬萊樹，有箇仙人拍我肩。少頃遠聞吹細管，聞聲不見隔飛煙。逡巡又過瀟湘雨，雨打湘靈五十絃。瞥見馮夷殊悵望，鮫綃休賣海爲田。亦逢毛女無憀極，龍伯擎將華嶽蓮。恍惚無倪明又暗，低迷不已斷還連。覺來正是平階雨，獨背寒燈枕手眠。
寄令狐郎中 李商隱  唐诗三百首 思念 写景 七言绝句 友情
嵩雲秦樹久離居，雙鯉迢迢一紙書。休問梁園舊賓客，茂陵秋雨病相如。
漫成三首 一 李商隱 
不妨何范盡詩家，未解當年重物華。遠把龍山千里雪，將來擬並洛陽花。
漫成三首 二 李商隱 
沈約憐何遜，延年毀謝莊。清新俱有得，名譽底相傷。
漫成三首 三 李商隱 
霧夕詠芙蕖，何郎得意初。此時誰最賞，沈范兩尚書。
無題 李商隱 
白道縈迴入暮霞，斑騅嘶斷七香車。春風自共何人笑，枉破陽城十萬家。
槿花二首 一 李商隱 
燕體傷風力，雞香積露文。殷鮮一相雜，啼笑兩難分。月裏寧無姊，雲中亦有君。三清與仙島，何事亦離羣。
槿花二首 二 李商隱 
珠館薰燃久，玉房梳掃餘。燒蘭才作燭，襞錦不成書。本以亭亭遠，翻嫌眽眽疎。迴頭問殘照，殘照更空虛。
哭劉蕡 李商隱 
上帝深宮閉九閽，巫咸不下問銜冤。廣陵別後春濤隔，湓浦書來秋雨翻。只有安仁能作誄，何曾宋玉解招魂。平生風義兼師友，不敢同君哭寢門。
杜司勳 李商隱  感慨 写人 抒怀 写人诗
高樓風雨感斯文，短翼差池不及羣。刻意傷春復傷別，人間惟有杜司勳。
荆門西下 李商隱  洞庭湖
一夕南風一葉危，荆雲迴望夏雲時。人生豈得輕離別，天意何曾忌嶮巇。骨肉書題安絕徼，蕙蘭蹊徑失佳期。洞庭湖闊蛟龍惡，却羨楊朱泣路岐。
碧瓦 李商隱 
碧瓦銜珠樹，紅輪結綺寮。無雙漢殿鬢，第一楚宮腰。霧唾香難盡，珠啼冷易銷。歌從雍門學，酒是蜀城燒。柳暗將翻巷，荷欹正抱橋。鈿轅開道入，金管隔隣調。夢到飛魂急，書成即席遙。河流衝柱轉，海沫近槎飄。吳市蠀蛦甲，巴賨翡翠翹。他時未知意，重疊贈嬌饒。
蜨 李商隱 
葉葉復翻翻，斜橋對側門。蘆花惟有白，柳絮可能溫。西子尋遺殿，昭君覓故村。年年芳物盡，來別敗蘭蓀。
蠅蜨雞麝鷥鳳等成篇 李商隱 
韓蝶翻羅幕，曹蠅拂綺窗。鬬雞迴玉勒，融麝暖金釭。瑇瑁明書閣，琉璃冰酒缸。畫樓多有主，鸞鳳各雙雙。
韓翃舍人即事 李商隱 
萱草含丹粉，荷花抱綠房。鳥應悲蜀帝，蟬是怨齊王。通內藏珠府，應官解玉坊。橋南荀令過，十里送衣香。
公子 李商隱 
一盞新羅酒，凌晨恐易消。歸應衝鼓半，去不待笙調。歌好惟愁和，香濃豈惜飄。春場鋪艾帳，下馬雉媒嬌。
子初全溪作 李商隱 
全溪不可到，況復盡餘醅。漢苑生春水，昆池換劫灰。戰蒲知雁唼，皺月覺魚來。清興恭聞命，言詩未敢迴。
楊本勝說於長安見小男阿衮 李商隱 
聞君來日下，見我最嬌兒。漸大啼應數，長貧學恐遲。寄人龍種瘦，失母鳳雛癡。語罷休邊角，青燈兩鬢絲。
西溪 李商隱 
悵望西溪水，潺湲奈爾何。不驚春物少，只覺夕陽多。色染妖韶柳，光含窈窕蘿。人間從到海，天上莫爲河。鳳女彈瑤瑟，龍孫撼玉珂。京華他夜夢，好好寄雲波。
柳下暗記 李商隱 
無奈巴南柳，千條傍吹臺。更將黃映白，擬作杏花媒。
少年 李商隱 
外戚平羌第一功，生年二十有重封。直登宣室螭頭上，橫過干泉豹尾中。別館覺來雲雨夢，後門歸去蕙蘭叢。灞陵夜獵隨田竇，不識寒郊自轉蓬。
無題 李商隱 
近知名阿侯，住處小江流。腰細不勝舞，眉長惟是愁。黄金堪作屋，何不作重樓。
玄微先生 李商隱 
仙翁無定數，時入一壺藏。夜夜桂露濕，村村桃水香。醉中拋浩劫，宿處起神光。藥裹丹山鳳，碁函白石郎。弄河移砥柱，吞日倚扶桑。龍竹裁輕策，鮫綃熨下裳。樹栽嗤漢帝，橋扳笑秦王。徑欲隨關令，龍沙萬里強。
藥轉 李商隱 
鬱金堂北畫樓東，換骨神方上藥通。露氣暗連青桂苑，風聲偏獵紫蘭叢。長籌未必輸孫皓，香棗何勞問石崇。憶事懷人兼得句，翠衾歸臥繡簾中。
岳陽樓 李商隱  洞庭湖 岳阳楼
欲爲平生一散愁，洞庭湖上岳陽樓。可憐萬里堪乘興，枉是蛟龍解覆舟。
岳陽樓 李商隱  岳阳楼
漢水方城帶百蠻，四隣誰道亂周班。如何一夢高唐雨，自此無心入武關。
越燕二首 一 李商隱 
上國社方見，此鄉秋不歸。爲矜皇后舞，猶著羽人衣。拂水斜紋亂，銜花片影微。盧家文杏好，試近莫愁飛。
越燕二首 二 李商隱 
將泥紅蓼岸，得草綠楊村。命侶添新意，安巢復舊痕。去應逢阿母，來莫害王孫。記取丹山鳳，今爲百鳥尊。
杜工部蜀中離席 李商隱  离别 忧国忧民 宴会
人生何處不離羣，世路干戈惜暫分。雪嶺未歸天外使，松州猶駐殿前軍。座中醉客延醒客，江上晴雲雜雨雲。美酒成都堪送老，當壚仍是卓文君。
隋宮 李商隱  唐诗三百首 隋・唐・五代 七言律诗 讽刺 咏史
紫泉宮殿鎖煙霞，欲取蕪城作帝家。玉璽不緣歸日角，錦帆應是到天涯。于今腐草無螢火，終古垂楊有暮鴉。地下若逢陳後主，豈宜重問後庭花。
二月二日 李商隱 
二月二日江上行，東風日暖聞吹笙。花鬚柳眼各無賴，紫蝶黃蜂俱有情。萬里憶歸元亮井，三年從事亞夫營。新灘莫悟遊人意，更作風簷夜雨聲。
籌筆驛 李商隱  唐诗三百首 隋・唐・五代 七言律诗 典故 写人 咏史怀古
猿鳥猶疑畏簡書，風雲常爲護儲胥。徒令上將揮神筆，終見降王走傳車。管樂有才終不忝，關張無命欲何如。他年錦里經祠廟，梁父吟成恨有餘。
春日 李商隱 
欲入盧家白玉堂，新春催破舞衣裳。蝶銜紅蘂蜂銜粉，共助青樓一日忙。
武侯廟古柏 李商隱 
蜀相階前柏，龍蛇捧閟宮。陰成外江畔，老向惠陵東。大樹思馮異，甘棠憶召公。葉凋湘燕雨，枝拆海鵬風。玉壘經綸遠，金刀歷數終。誰將出師表，一爲問昭融。
風 李商隱 
撩釵盤孔雀，惱帶拂鴛鴦。蘿薦誰教近，齋時鎖洞房。
即日 李商隱 
一歲林花即日休，江間亭下悵淹留。重吟細把真無奈，已落猶開未放愁。山色正來銜小苑，春陰只欲傍高樓。金鞍忽散銀壺漏，更醉誰家白玉鉤。
九成宮 李商隱 
十二層城閬苑西，平時避暑拂虹霓。雲隨夏后雙龍尾，風逐周王八駿蹄。吳岳曉光連翠巘，甘泉晚景上丹梯。荔枝盧橘沾恩幸，鸞鵲天書濕紫泥。
詠史 李商隱 
歷覽前賢國與家，成由勤儉破由奢。何須琥珀方爲枕，豈得真珠始是車。運去不逢青海馬，力窮難拔蜀山蛇。幾人曾預南薰曲，終古蒼梧哭翠華。
無題二首 一 李商隱  唐诗三百首 宴饮 七言律诗 爱情 相思 感慨 组诗
昨夜星辰昨夜風，畫樓西畔桂堂東。身無綵鳳雙飛翼，心有靈犀一點通。隔座送鉤春酒暖，分曹射覆蠟燈紅。嗟余聽鼓應官去，走馬蘭臺類斷蓬。
無題二首 二 李商隱 
聞到閶門萼綠華，昔年相望抵天涯。豈知一夜秦樓客，偷看吳王苑內花。
漢宮詞 李商隱 
青雀西飛竟未迴，君王長在集靈臺。侍臣最有相如渴，不賜金莖露一杯。
無題四首 一 李商隱  唐诗三百首 思念 记梦 七言律诗 爱情
來是空言去絕踪，月斜樓上五更鐘。夢爲遠別啼難喚，書被催成墨未濃。蠟照半籠金翡翠，麝熏微度繡芙蓉。劉郎已恨蓬山遠，更隔蓬山一萬重。
無題四首 二 李商隱  唐诗三百首 相思 女子 爱情 七言律诗
颯颯東風細雨來，芙蓉塘外有輕雷。金蟾齧鏁燒香入，玉虎牽絲汲井迴。賈氏窺簾韓掾少，宓妃留枕魏王才。春心莫共花爭發，一寸相思一寸灰。
無題四首 三 李商隱 
含情春晼晚，暫見夜闌干。樓響將登怯，簾烘欲過難。多羞釵上燕，真媿鏡中鸞。歸去橫塘曉，華星送寶鞍。
無題四首 四 李商隱 
何處哀箏隨急管，櫻花永巷垂楊岸。東家老女嫁不售，白日當天三月半。溧陽公主年十四，清明暖後同墻看。歸來展轉到五更，梁間燕子聞長歎。
赴職梓潼留別畏之員外同年 李商隱 
佳兆聯翩遇鳳凰，雕文羽帳紫金牀。桂花香處同高第，柿葉翻時獨悼亡。烏鵲失棲長不定，鴛鴦何事自相將。京華庸蜀三千里，送到咸陽見夕陽。
無題 李商隱 
照梁初有情，出水舊知名。帬衩芙蓉小，釵茸翡翠輕。錦長書鄭重，眉細恨分明。莫近彈碁局，中心最不平。
蝶三首 一 李商隱 
初來小苑中，稍與瑣闈通。遠恐芳塵斷，輕憂豔雪融。只知防皓露，不覺逆尖風。迴首雙飛燕，乘時入綺櫳。
蝶三首 二 李商隱 
長眉畫了繡簾開，碧玉行收白玉臺。爲問翠釵釵上鳳，不知香頸爲誰迴。
蝶三首 三 李商隱 
壽陽公主嫁時妝，八字宮眉捧額黃。見我佯羞頻照影，不知身屬冶遊郎。
無題二首 一 李商隱  少女 写人 爱情
八歲偷照鏡，長眉已能畫。十歲去踏青，芙蓉作帬衩。十二學彈箏，銀甲不曾卸。十四藏六親，懸知猶未嫁。十五泣春風，背面鞦韆下。
無題二首 二 李商隱 
幽人不倦賞，秋暑貴招邀。竹碧轉悵望，池清尤寂寥。露花終裛濕，風蝶強嬌饒。此地如攜手，兼君不自聊。
王十二兄與畏之員外相訪見招小飲時予以悼亡日近不去因寄 李商隱 
謝傅門庭舊末行，今朝歌管屬檀郎。更無人處簾垂地，欲拂塵時簟竟牀。嵇氏幼男猶可憫，左家嬌女豈能忘。秋霖腹疾俱難遣，萬里西風夜正長。
隋宮 李商隱  唐诗三百首 七言绝句 咏史怀古 讽刺
乘興南遊不戒嚴，九重誰省諫書函。春風舉國裁宮錦，半作障泥半作帆。
落花 李商隱  唐诗三百首 咏物 五言律诗 写花 抒怀 花 咏物诗
高閣客竟去，小園花亂飛。參差連曲陌，迢遰送斜暉。腸斷未忍掃，眼穿仍欲歸。芳心向春盡，所得是沾衣。
月 李商隱  夜晚 月亮 写景
池上與橋邊，難忘復可憐。簾開最明夜，簟卷已涼天。流處水花急，吐時雲葉鮮。姮娥無粉黛，只是逞嬋娟。
贈宗魯笻竹杖 李商隱 
大夏資輕策，全溪贈所思。靜憐穿樹遠，滑想過苔遲。鶴怨朝還望，僧閑暮有期。風流真底事，常欲傍清羸。
曲池 李商隱 
日下繁香不自持，月中流豔與誰期。迎憂急鼓疎鐘斷，分隔休燈滅燭時。張蓋欲判江灩灩，迴頭更望柳絲絲。從來此地黃昏散，未信河梁是別離。
代應二首 一 李商隱 
溝水分流西復東，九秋霜月五更風。離鸞別鳳今何在，十二玉樓空更空。
代應二首 二 李商隱 
昨夜雙鉤敗，今朝百草輸。關西狂小吏，惟喝遶牀盧。
訪隱者不遇成二絕 一 李商隱 
秋水悠悠浸墅扉，夢中來數覺來稀。玄蟬去盡葉黃落，一樹冬青人未歸。
訪隱者不遇成二絕 二 李商隱 
城郭休過識者稀，哀猿啼處有柴扉。滄江白日樵漁路，日暮歸來雨滿衣。
破鏡 李商隱 
玉匣清光不復持，菱花散亂月輪虧。秦臺一照山雞後，便是孤鸞罷舞時。
無題 李商隱 
紫府仙人號寶燈，雲漿未飲結成冰。如何雪月交光夜，更在瑤臺十二層。
李花 李商隱 
李徑獨來數，愁情相與懸。自明無月夜，強笑欲風天。減粉與園籜，分香沾渚蓮。徐妃久已嫁，猶自玉爲鈿。
柳 李商隱  柳树 伤怀
曾逐東風拂舞筵，樂遊春苑斷腸天。如何肯到清秋日，已帶斜陽又帶蟬。
過招國李家南園二首 一 李商隱 
潘岳無妻客爲愁，新人來坐舊妝樓。春風猶自疑聯句，雪絮相和飛不休。
過招國李家南園二首 二 李商隱 
長亭歲盡雪如波，此去秦關路幾多。惟有夢中相近分，臥來無睡欲如何。
留贈畏之 一 李商隱 
清時無事奏明光，不遣當關報早霜。中禁詞臣尋引領，左川歸客自迴腸。郎君下筆驚鸚鵡，侍女吹笙弄鳳凰。空寄大羅天上事，衆仙同日詠霓裳。
留贈畏之 二 李商隱 
待得郎來月已低，寒暄不道醉如泥。五更又欲向何處，騎馬出門烏夜啼。
留贈畏之 三 李商隱 
戶外重陰黯不開，含羞迎夜復臨臺。瀟湘浪上有煙景，安得好風吹汝來。
爲有 李商隱  唐诗三百首 七言绝句 怨情
爲有雲屏無限嬌，鳳城寒盡怕春宵。無端嫁得金龜壻，辜負香衾事早朝。
無題 李商隱  唐诗三百首 思念 七言律诗 八年级下册(课外) 初中古诗 爱情
相見時難別亦難，東風無力百花殘。春蠶到死絲方盡，蠟炬成灰淚始乾。曉鏡但愁雲鬢改，夜吟應覺月光寒。蓬山此去無多路，青鳥殷勤爲探看。
碧城三首 一 李商隱 
碧城十二曲闌干，犀辟塵埃玉辟寒。閬苑有書多附鶴，女牀無樹不棲鸞。星沉海底當窗見，雨過河源隔座看。若是曉珠明又定，一生長樹水晶盤。
碧城三首 二 李商隱 
對影聞聲已可憐，玉池荷葉正田田。不逢蕭史休回首，莫見洪崖又拍肩。紫鳳放嬌銜楚佩，赤鱗狂舞撥湘絃。鄂君悵望舟中夜，繡被焚香獨自眠。
碧城三首 三 李商隱 
七夕來時先有期，洞房簾箔至今垂。玉輪顧兔初生魄，鐵網珊瑚未有枝。檢與神方教駐景，收將鳳紙寫相思。武皇內傳分明在，莫道人間總不知。
對雪二首 一 李商隱 
寒氣先侵玉女扉，清光旋透省郎闈。梅花大庾嶺頭發，柳絮章臺街裏飛。欲舞定隨曹植馬，有情應濕謝莊衣。龍山萬里無多遠，留待行人二月歸。
對雪二首 二 李商隱 
旋撲珠簾過粉墻，輕於柳絮重於霜。已隨江令誇瓊樹，又入盧家妬玉堂。侵夜可能爭桂魄，忍寒應欲試梅妝。關河凍合東西路，腸斷斑騅送陸郎。
蜂 李商隱 
小苑華池爛熳通，後門前檻思無窮。宓妃腰細纔勝露，趙后身輕欲倚風。紅壁寂寥崖蜜盡，碧簾迢遰霧巢空。青陵粉碟休離恨，長定相逢二月中。
賦得雞 李商隱 
稻粱猶足活諸雛，妬敵專場好自娛。可要五更驚曉夢，不辭風雪爲陽烏。
明神 李商隱 
明神司過豈令冤，暗室由來有禍門。莫爲無人欺一物，他時須慮石能言。
辛未七夕 李商隱  七夕情人节 孤独 七夕节
恐是仙家好別離，故教迢遰作佳期。由來碧落銀河畔，可要金風玉露時。清漏漸移相望久，微雲未接過來遲。豈能無意酬烏鵲，惟與蜘蛛乞巧絲。
壬申七夕 李商隱  七夕情人节 七夕节
已駕七香車，心心待曉霞。風輕惟響珮，日薄不嫣花。桂嫩傳香遠，榆高送影斜。成都過卜肆，曾妬識靈槎。
壬申閏秋題贈鳥鵲 李商隱 
繞樹無衣月正高，鄴城新淚濺雲袍。幾年始得逢秋閏，兩度填河莫告勞。
端居 李商隱  思乡
遠書歸夢兩悠悠，只有空牀敵素秋。堦下青苔與紅樹，雨中寥落月中愁。
夜半 李商隱 
三更三點萬家眠，露欲爲霜月墮煙。鬬鼠上堂蝙蝠出，玉琴時動倚窗絃。
玉山 李商隱 
玉山高與閬風齊，玉水清流不貯泥。何處更求回日馭，此中兼有上天梯。珠容百斛龍休睡，桐拂千尋鳳要棲。聞道神仙有才子，赤簫吹罷好相攜。
雨 李商隱 
摵摵度瓜園，依依傍竹軒。秋池不自冷，風葉共成喧。窗迥有時見，簷高相續翻。侵宵送書雁，應爲稻粱恩。
菊 李商隱  菊花
暗暗淡淡紫，融融冶冶黃。陶令籬邊色，羅含宅裏香。幾時禁重露，實是怯殘陽。願泛金鸚鵡，升君白玉堂。
牡丹 李商隱  牡丹 咏物诗 爱情 咏物 相思
錦幃初卷衛夫人，繡被猶堆越鄂君。垂手亂翻雕玉佩，招腰爭舞鬱金帬。石家蠟燭何曾剪，荀令香爐可待熏。我是夢中傳彩筆，欲書花葉寄朝雲。
北樓 李商隱 
春物豈相干，人生只強歡。花猶曾斂夕，酒竟不知寒。異城東風濕，中華上象寬。此樓堪北望，輕命倚危欄。
擬沈下賢 李商隱 
千二百輕鸞，春衫瘦著寬。倚風行稍急，含雪語應寒。帶火遺金斗，兼珠碎玉盤。河陽看花過，曾不問潘安。
蝶 李商隱 
飛來繡戶陰，穿過畫樓深。重傅秦臺粉，輕塗漢殿金。相兼惟柳絮，所得是花心。可要凌孤客，邀爲子夜吟。
飲席代官妓贈兩從事 李商隱 
新人橋上著春衫，舊主江邊側帽簷。願得化爲紅綬帶，許教雙鳳一時銜。
代元城吳令暗爲荅 李商隱 
背闕歸藩路欲分，水邊風日半西曛。荆王枕上原無夢，莫枉陽臺一片雲。
牡丹 李商隱 
壓逕復緣溝，當窗又映樓。終銷一國破，不啻萬金求。鸞鳳戲三島，神仙居十洲。應憐萱草淡，却得號忘憂。
百果嘲櫻桃 李商隱 
珠實雖先熟，瓊莩縱早開。流鸎猶故在，爭得諱含來。
櫻桃答 李商隱 
衆果莫相誚，天生名品高。何因古樂府，惟有鄭櫻桃。
曉坐 李商隱 
後閤罷朝眠，前墀思黯然。梅應未假雪，柳自不勝煙。淚續淺深綆，腸危高下絃。紅顏無定所，得失在當年。
詠史 李商隱 
北湖南埭水漫漫，一片降旗百尺竿。三百年間同曉夢，鍾山何處有龍盤。
一片 李商隱 
一片非煙隔九枝，蓬巒仙仗儼雲旗。天泉水暖龍吟細，露畹春多鳳舞遲。榆莢散來星斗轉，桂花尋去月輪移。人間桑海朝朝變，莫遣佳期更後期。
日射 李商隱  抒情 妇女 闺怨
日射紗窗風撼扉，香羅拭手春事違。迴廊四合掩寂寞，碧鸚鵡對紅薔薇。
題鵝 李商隱 
眠沙臥水自成羣，曲岸殘陽極浦雲。那解將心憐孔翠，羈雌長共故雄分。
梓潼望長卿山至巴西復懷譙秀 李商隱 
梓潼不見馬相如，更欲南行問酒壚。行到巴西覓譙秀，巴西惟是有寒蕪。
齊宮詞 李商隱 
永壽兵來夜不扃，金蓮無復印中庭。梁臺歌管三更罷，猶自風搖九子鈴。
十一月中旬至扶風界見梅花 李商隱  梅花 咏物 咏物诗
匝路亭亭豔，非時裛裛香。素娥惟與月，青女不饒霜。贈遠虛盈手，傷離適斷腸。爲誰成早秀，不待作年芳。
青陵臺 李商隱 
青陵臺畔日光斜，萬古貞魂倚暮霞。莫訝韓憑爲蛺蝶，等閑飛上別枝花。
東還 李商隱 
自有仙才自不知，十年長夢採華芝。秋風動地黃雲暮，歸去嵩陽尋舊師。
酬崔八早梅有贈兼示之作 李商隱 
知訪寒梅過野塘，久留金勒爲迴腸。謝郎衣袖初翻雪，荀令熏爐更換香。何處拂胸資蝶粉，幾時塗額藉蜂黃。維摩一室雖多病，亦要天花作道場。
蜀桐 李商隱 
玉壘高桐拂玉繩，上含非霧下含冰。枉教紫鳳無棲處，斵作秋琴彈壞陵。
判春 李商隱 
一桃復一李，井上占年芳。笑處如臨鏡，窺時不隱墻。敢言西子短，誰覺宓妃長。珠玉終相類，同名作夜光。
促漏 李商隱 
促漏遙鐘動靜聞，報章重疊杳難分。舞鸞鏡匣收殘黛，睡鴨香爐換夕熏。歸去定知還向月，夢來何處更爲雲？南塘漸暖蒲堪結，兩兩鴛鴦護水紋。
江東 李商隱 
驚魚撥刺燕翩翾，獨自江東上釣船。今日春光太漂蕩，謝家輕絮沈郎錢。
讀任彥昇碑 李商隱 
任昉當年有美名，可憐才調最縱橫。梁臺初建應惆悵，不得蕭公作騎兵。
荷花 李商隱  写花 女子 爱情 相遇 花
都無色可並，不奈此香何。瑤席乘涼設，金羈落晚過。迴衾燈照綺，渡韈水沾羅。預想前秋別，離居夢櫂歌。
送臻師二首 一 李商隱 
昔去靈山非拂席，今來滄海欲求珠。楞伽頂上清涼池，善眼仙人憶我無。
送臻師二首 二 李商隱 
苦海迷途去未因，東方過此幾微塵。何當百億蓮花上，一一蓮花見佛身。
七夕 李商隱 
鸞扇斜分鳳幄開，星橋橫過鵲飛迴。爭將世上無期別，換得年年一度來。
謝先輩防記念拙詩甚多異日偶有此寄 李商隱 
曉用雲添句，寒將雪命篇。良辰多自感，作者豈皆然。熟寢初同鶴，含嘶欲並蟬。題詩長不展，得處定應偏。南浦無窮樹，西樓不住煙。改成人寂寂，寄與路綿綿。星勢寒垂地，河聲曉上天。夫君自有恨，聊借此中傳。
馬嵬二首 一 李商隱 
冀馬燕犀動地來，自埋紅粉自成灰。君王若道能傾國，玉輦何由過馬嵬。
馬嵬二首 二 李商隱  爱情 讽刺
海外徒聞更九州，他生未卜此生休。空聞虎旅傳宵柝，無復雞人報曉籌。此日六軍同駐馬，當時七夕笑牽牛。如何四紀爲天子，不及盧家有莫愁。
可歎 李商隱  爱情 感伤 感叹
幸會東城宴未迴，年華憂共水相催。梁家宅裏秦宮入，趙后樓中赤鳳來。冰簟且眠金鏤枕，瓊筵不醉玉交杯。宓妃愁坐芝田館，用盡陳王八斗才。
望喜驛別嘉陵江水二絕 一 李商隱 
嘉陵江水此東流，望喜樓中憶閬州。若到閬中還赴海，閬州應更有高樓。
望喜驛別嘉陵江水二絕 二 李商隱 
千里嘉陵江水色，含煙帶月碧於藍。今朝相送東流後，猶自驅車更向南。
別薛嵒賓 李商隱 
曙爽行將拂，晨清坐欲凌。別離真不那，風物正相仍。漫水任誰照，衰花淺自矜。還將兩袖淚，同向一窗燈。桂樹乖真隱，芸香是小懲。清規無以況，且用玉壺冰。
富平少侯 李商隱  隋・唐・五代 咏史怀古
七國三邊未到憂，十三身襲富平候。不收金彈拋林外，却惜銀牀在井頭。綵樹轉燈珠錯落，繡檀迴枕玉雕鎪。當關不報侵晨客，新得佳人字莫愁。
腸 李商隱 
有懷非惜恨，不奈寸腸何。即席迴彌久，前時斷固多。熱應翻急燒，冷欲徹微波。隔樹澌澌雨，通池點點荷。倦程山向背，望國闕嵯峨。故念飛書及，新懽借夢過。染筠休伴淚，繞雪莫追歌。擬問陽臺事，年深楚語訛。
贈宇文中丞 李商隱 
欲構中天正急材，自緣煙水戀平臺。人間只有嵇延祖，最望山公啓事來。
曉起 李商隱 
擬杯當曉起，呵鏡可微寒。隔箔山櫻熟，褰帷桂燭殘。書長爲報晚，夢好更尋難。影響輸雙蝶，偏過舊畹蘭。
閨情 李商隱 
紅露花房白蜜脾，黃蜂紫蝶兩參差。春窗一覺風流夢，却是同袍不得知。
月夕 李商隱 
草下陰蟲葉上霜，朱欄迢遰壓湖光。兔寒蟾冷桂花白，此夜姮娥應斷腸。
杏花 李商隱 
上國昔相值，亭亭如欲言。異鄉今暫賞，眽眽豈無恩。援少風多力，墻高月有痕。爲含無限意，遂對不勝繁。仙子玉京路，主人金谷園。幾時辭碧落，誰伴過黃昏。鏡拂鉛華膩，爐藏桂燼溫。終應催竹葉，先擬詠桃根。莫學啼成血，從教夢寄魂。吳王採香徑，失路入煙村。
燈 李商隱 
皎潔終無倦，煎熬亦自求。花時隨酒遠，雨後背窗休。冷暗黃茅驛，暄明紫桂樓。錦囊名畫揜，玉局敗碁收。何處無佳夢，誰人不隱憂。影隨簾押轉，光信簟文流。客自勝潘岳，儂今定莫愁。固應留半燄，廻照下幃羞。
清河 李商隱 
舟小迴仍數，樓危凭亦頻。燕來從及社，蝶舞太侵晨。絳雪除煩後，霜梅取味新。年華無一事，只是自傷春。
韈 李商隱 
嘗聞宓妃韈，渡水欲生塵。好借常娥著，清秋踏月輪。
追代盧家人嘲堂內 李商隱 
道却橫波字，人前莫謾羞。只應同楚水，長短入淮流。
代應 李商隱 
本來銀漢是紅墻，隔得盧家白玉堂。誰與王昌報消息，盡知三十六鴛鴦。
離亭賦得折楊柳二首 一 李商隱 
暫憑樽酒送無憀，莫損愁眉與細腰。人世死前惟有別，春風爭擬惜長條。
離亭賦得折楊柳二首 二 李商隱 
含煙惹霧每依依，萬緒千條拂落暉。爲報行人休盡折，半留相送半迎歸。
寄永道士 李商隱 
共上雲山獨下遲，陽臺白道細如絲。君今併倚三珠樹，不記人間落葉時。
荆山 李商隱 
壓河連華勢孱顏，鳥沒雲歸一望間。楊僕移關三百里，可能全是爲荆山。
次陝州先寄源從事 李商隱  黄河
離思羈愁日欲晡，東周西雍此分塗。迴鑾佛寺高多少，望盡黃河一曲無。
過鄭廣文舊居 李商隱 
宋玉平生恨有餘，遠循三楚弔三閭。可憐留著臨江宅，異代應教庾信居。
東下三旬苦于風土馬上戲作 李商隱 
路遶函關東復東，身騎征馬逐驚蓬。天池遼闊誰相待，日日虛乘九萬風。
夢令狐學士 李商隱 
山驛荒涼白竹扉，殘燈向曉夢清暉。右銀臺路雪三尺，鳳詔裁成當直歸。
涉洛川 李商隱 
通谷陽林不見人，我來遺恨古時春。宓妃漫結無窮恨，不爲君王殺灌均。
有感 李商隱 
中路因循我所長，古來才命兩相妨。勸君莫強安蛇足，一醆芳醪不得嘗。
宮妓 李商隱 
珠箔輕明拂玉墀，披香新殿鬬腰支。不須看盡魚龍戲，終遣君王怒偃師。
代贈二首 一 李商隱  思念 女子
樓上黃昏欲望休，玉梯橫絕月中鉤。芭蕉不展丁香結，同向春風各自愁。
代贈二首 二 李商隱 
東南日出照高樓，樓上離人唱石州。總把春山掃眉黛，不知供得幾多愁。
楚吟 李商隱  抒情 咏史 写景 怀才不遇
山上離宮宮上樓，樓前宮畔暮江流。楚天長短黃昏雨，宋玉無愁亦自愁。
瑤池 李商隱  唐诗三百首 七言绝句 神话 讽刺
瑤池阿母綺窗開，黃竹歌聲動地哀。八駿日行三萬里，穆王何事不重來。
柳 李商隱 
爲有橋邊拂面香，何曾自敢占流光。後庭玉樹承恩澤，不信年華有斷腸。
題漢祖廟 李商隱  隋・唐・五代 咏史怀古
乘運應須宅八荒，男兒安在戀池隍。君王自起新豐後，項羽何曾在故鄉。
韓冬郎即席爲詩相送一座盡驚他日余方追吟連宵侍坐裴回久之句有老成之風因成二絕寄酬兼呈畏之員外 一 李商隱 
十歲裁詩走馬成，冷灰殘燭動離情。桐花萬里丹山路，雛鳳清於老鳳聲。
韓冬郎即席爲詩相送一座盡驚他日余方追吟連宵侍坐裴回久之句有老成之風因成二絕寄酬兼呈畏之員外 二 李商隱 
劒棧風檣各苦辛，別時冰雪到時春。爲憑何遜休聯句，瘦盡東陽姓沈人。
評事翁寄賜餳粥走筆爲答 李商隱 
粥香餳白杏花天，省對流鸎坐綺筵。今日寄來春已老，鳳樓迢遞憶鞦韆。
東阿王 李商隱 
國事分明屬灌均，西陵魂斷夜來人。君王不得爲天子，半爲當時賦洛神。
聖女祠 李商隱 
松篁臺殿蕙香幃，龍護瑤窗鳳掩扉。無質易迷三里霧，不寒長著五銖衣。人間定有崔羅什，天上應無劉武威。寄問釵頭雙白燕，每朝珠館幾時歸。
獨居有懷 李商隱 
麝重愁風逼，羅疎畏月侵。怨魂迷恐斷，嬌喘細疑沈。數急芙蓉帶，頻抽翡翠簪。柔情終不遠，遙妬已先深。浦冷鴛鴦去，園空蛺蝶尋。蠟花長遞淚，箏柱鎮移心。覓使嵩雲暮，回頭灞岸陰。只聞涼葉院，露井近寒砧。
過景陵 李商隱 
武皇精魄久仙昇，帳殿淒涼煙霧凝。俱是蒼生留不得，鼎湖何異魏西陵。
臨發崇讓宅紫薇 李商隱 
一樹濃姿獨看來，秋庭暮雨類輕埃。不先搖落應爲有，已欲別離休更開。桃綬含情依露井，柳綿相憶隔章臺。天涯地角同榮謝，豈要移根上苑栽。
及第東歸次灞上却寄同年 李商隱 
芳桂當年各一枝，行期未分壓春期。江魚朔雁長相憶，秦樹嵩雲自不知。下苑經過勞想像，東門送餞又差池。灞陵柳色無離恨，莫枉長條贈所思。
野菊 李商隱  咏物 抒情 菊花 咏物诗 寂寞
苦竹園南椒塢邊，微香冉冉淚涓涓。已悲節物同寒雁，忍委芳心與暮蟬。細路獨來當此夕，清尊相伴省他年。紫雲新苑移花處，不取霜栽近御筵。
板橋曉別 李商隱  离别 写景
回望高城落曉河，長亭窗戶壓微波。水仙欲上鯉魚去，一夜芙蓉紅淚多。
過伊僕射舊宅 李商隱 
朱邸方酬力戰功，華筵俄歎逝波窮。回廊簷斷燕飛去，小閣塵凝人語空。幽淚欲乾殘菊露，餘香猶入敗荷風。何能更涉瀧江去，獨立寒流弔楚宮。
關門柳 李商隱 
永定河邊一行柳，依依長發故年春。東來西去人情薄，不爲清陰減路塵。
酬別令狐補闕 李商隱 
惜別夏仍半，回途秋已期。那脩直諫草，更賦贈行詩。錦段知無報，青萍肯見疑。人生有通塞，公等繫安危。警露鶴辭侶，吸風蟬抱枝。彈冠如不問，又到掃門時。
銀河吹笙 李商隱  追忆 爱情 怀念
悵望銀河吹玉笙，樓寒院冷接平明。重衾幽夢他年斷，別樹羈雌昨夜驚。月榭故香因雨發，風簾殘燭隔霜清。不須浪作緱山意，湘瑟秦簫自有情。
與同年李定言曲水閑話戲作 李商隱 
海燕參差溝水流，同君身世屬離憂。相攜花下非秦贅，對泣春天類楚囚。碧草暗侵穿苑路，珠簾不捲枕江樓。莫驚五勝埋香骨，地下傷春亦白頭。
彭城公薨後贈杜二十七勝李十七潘二君竝與愚同出故尚書安平公門下 李商隱 
梁山兖水約從公，兩地參差一旦空。謝墅庾村相弔後，自今歧路各西東。
聞歌 李商隱 
斂笑凝眸意欲歌，高雲不動碧嵯峨。銅臺罷望歸何處，玉輦忘還事幾多。青冢路邊南雁盡，細腰宮裏北人過。此聲腸斷非今日，香灺燈光奈爾何。
贈華陽宋真人兼寄清都劉先生 李商隱 
淪謫千年別帝宸，至今猶謝蘂珠人。但驚茅許同仙籍，不道劉盧是世親。玉撿賜書迷鳳篆，金華歸駕冷龍鱗。不因杖屨逢周史，徐甲何曾有此身。
楚宮二首 一 李商隱 
十二峰前落照微，高唐宮暗坐迷歸。朝雲暮雨長相接，猶自君王恨見稀。
楚宮二首 二 李商隱 
月姊曾逢下彩蟾，傾城消息隔重簾。已聞佩響知腰細，更辨絃聲覺指纖。暮雨自歸山悄悄，秋河不動夜厭厭。王昌且在牆東住，未必金堂得免嫌。
和友人戲贈二首 一 李商隱 
東望花樓會不同，西來雙燕信休通。仙人掌冷三霄露，玉女窗虛五夜風。翠袖自隨回雪轉，燭房尋類外庭空。殷勤莫使清香透，牢合金魚鏁桂叢。
和友人戲贈二首 二 李商隱 
迢遰青門有幾關，柳梢樓角見南山。明珠可貫須爲佩，白璧堪裁且作環。子夜休歌團扇揜，新正未破剪刀閑。猿啼鶴怨終年事，未抵熏爐一夕間。
題二首後重有戲贈任秀才 李商隱 
一丈紅薔擁翠筠，羅窗不識繞街塵。峽中尋覓長逢雨，月裏依稀更有人。虛爲錯刀留遠客，枉緣書札損文鱗。遙知小閣還斜照，羨殺烏龍臥錦茵。
有感二首 一 李商隱 
九服歸元化，三靈叶睿圖。如何本初輩，自取屈氂誅。有甚當車泣，因勞下殿趨。何成奏雲物，直是滅萑苻。證逮符書密，辭連性命俱。竟緣尊漢相，不早辨胡雛。鬼籙分朝部，軍烽照上都。敢云堪慟哭，未免怨洪爐。
有感二首 二 李商隱 
丹陛猶敷奏，彤庭歘戰爭。臨危對盧植，始悔用龐萌。御仗收前殿，兵徒劇背城。蒼黃五色棒，掩遏一陽生。古有清君側，今非乏老成。素心雖未易，此舉太無名。誰瞑銜冤目，寧吞欲絕聲。近聞開壽讌，不廢用咸英。
重有感 李商隱  爱国
玉帳牙旗得上遊，安危須共主君憂。竇融表已來關右，陶侃軍宜次石頭。豈有蛟龍愁失水，更無鷹隼與高秋。晝號夜哭兼幽顯，早晚星關雪涕收。
春雨 李商隱  唐诗三百首 写雨 七言律诗 爱情 雨
悵臥新春白袷衣，白門寥落意多違。紅樓隔雨相望冷，珠箔飄燈獨自歸。遠路應悲春晼晚，殘宵猶得夢依稀。玉璫緘札何由達，萬里雲羅一雁飛。
中元作 李商隱 
絳節飄颻宮國來，中元朝拜上清回。羊權須得金條脫，溫嶠終虛玉鏡臺。曾省驚眠聞雨過，不知迷路爲花開。有娀未抵瀛洲遠，青雀如何鴆鳥媒。
楚宮 李商隱  隋・唐・五代 悼亡 咏史怀古
湘波如淚色漻繆，楚厲迷魂逐恨遙。楓樹夜猿愁自斷，女蘿山鬼語相邀。空歸腐敗猶難復，更困腥臊豈易招。但使故鄉三戶在，綵絲誰惜懼長蛟。
妓席暗記送同年獨孤雲之武昌 李商隱  长江
疊嶂千重呌恨猿，長江萬里洗離魂。武昌若有山頭石，爲拂蒼苔檢淚痕。
宿晉昌亭聞驚禽 李商隱 
羇緒鰥鰥夜景侵，高窗不掩見驚禽。飛來曲渚煙方合，過盡南塘樹更深。胡馬嘶和榆塞笛，楚猿吟雜橘村砧。失羣掛木知何限，遠隔天涯共此心。
深宮 李商隱 
金殿銷香閉綺櫳，玉壺傳點咽銅龍。狂飆不惜蘿陰薄，清露偏知桂葉濃。斑竹嶺邊無限淚，景陽宮裏及時鐘。豈知爲雨爲雲處，只有高唐十二峰。
明禪師院酬從兄見寄 李商隱 
貞吝嫌茲世，會心馳本原。人非四禪縛，地絕一塵喧。霜露欹高木，星河壓故園。撕遊儻爲勝，九折幸回軒。
寄裴衡 李商隱 
別地蕭條極，如何更獨來。秋應爲黃葉，雨不厭青苔。沈約只能瘦，潘仁豈是才。雜情堪底寄，惟有冷於灰。
崇讓宅東亭醉後沔然有作 李商隱 
曲岸風雷罷，東亭霽日涼。新秋仍酒困，幽興暫江鄉。搖落真何遽，交親或未忘。一帆彭蠡月，數雁塞門霜。俗態雖多累，仙標發近狂。聲名佳句在，身世玉琴張。萬古山空碧，無人鬢免黃。驊騮憂老大，鶗鴂妬芬芳。密竹沉虛籟，孤蓮泊晚香。如何此幽勝，淹臥劇清漳。
晚晴 李商隱  写景 夏天 抒情 登高
深居俯夾城，春去夏猶清。天意憐幽草，人間重晚晴。併添高閣迥，微注小窗明。越鳥巢乾後，歸飛體更輕。
迎寄韓魯州 李商隱 
積雨晚騷騷，相思正鬱陶。不知人萬里，時有燕雙高。寇盜纏三輔，莓苔滑百牢。聖朝推衛霍，歸日動仙曹。
武夷山 李商隱  写山 描写山
只得流霞酒一杯，空中簫鼓幾時回。武夷洞裏生毛竹，老盡曾孫更不來。
一片 李商隱 
一片瓊英價動天，連城十二昔虛傳。良工巧費真爲累，楮葉成來不直錢。
寄成都高苗二從事 李商隱 
紅蓮幕下紫棃新，命斷湘南病渴人。今日問君能寄否，二江風水接天津。
鄭州獻從叔舍人褎 李商隱 
蓬島煙霞閬苑鐘，三官箋奏附金龍。茅君奕世仙曹貴，許掾全家道氣濃。絳簡尚參黃紙案，丹爐猶用紫泥封。不知他日華陽洞，許上經樓第幾重。
西南行却寄相送者 李商隱 
百里陰雲覆雪泥，行人只在雪雲西。明朝驚破還鄉夢，定是陳倉碧野雞。
題白石蓮花寄楚公 李商隱 
白石蓮花誰所共，六時長捧佛前燈。空庭苔蘚饒霜露，時夢西山老病僧。大海龍宮無限地，諸天雁塔幾多層。漫誇鶖子真羅漢，不會牛車是上乘。
[安定]城樓 李商隱 
迢遰高城百尺樓，綠楊枝外盡汀洲。賈生年少虛垂淚，王粲春來更遠遊。永憶江湖歸白髮，欲回天地入扁舟。不知腐鼠成滋味，猜意鴛雛竟未休。
隋宮守歲 李商隱 
消息東郊木帝回，宮中行樂有新梅。沈香甲煎爲庭燎，玉液瓊蘇作壽杯。遙望露盤疑是月，遠聞鼉鼓欲驚雷。昭陽第一傾城客，不踏金蓮不肯來。
利州江潭作 李商隱 
神劒飛來不易銷，碧潭珍重駐蘭橈。自攜明月移燈疾，欲就行雲散錦遙。河伯軒窗通貝闕，水宮帷箔卷冰綃。他時燕脯無人寄，雨滿空城蕙葉雕。
即目 李商隱 
地寬樓已迥，人更迥於樓。細意經春物，傷酲屬暮愁。望賒殊易斷，恨久欲難收。大埶真無利，多情豈自由。空園兼樹廢，敗港擁花流。書去青楓驛，鴻歸杜若洲。單棲應分定，辭疾索誰憂。更替林鵶恨，驚頻去不休。
相思 李商隱 
相思樹上合歡枝，紫鳳青鸞共羽儀。腸斷秦臺吹管客，日西春盡到來遲。
茂陵 李商隱  隋・唐・五代 咏史怀古 讽刺
漢家天馬出蒲梢，苜蓿榴花遍近郊。內苑只知含鳳觜，屬車無復插雞翹。玉桃偷得憐方朔，金屋脩成貯阿嬌。誰料蘇卿老歸國，茂陵松栢雨蕭蕭。
鏡檻 李商隱 
鏡檻芙蓉入，香臺翡翠過。撥弦驚火鳳，交扇拂天鵝。隱忍陽城笑，喧傳郢市歌。仙眉瓊作葉，佛髻鈿爲螺。五里無因霧，三秋只見河。月中供藥剩，海上得綃多。玉集胡沙割，犀留聖水磨。斜門穿戲蝶，小閣鎖飛蛾。騎襜侵韉卷，車帷約幰鈋。傳書兩行雁，取酒一封駞。橋迥涼風壓，溝橫夕照和。待烏燕太子，駐馬魏東阿。想像鋪芳褥，依稀解醉羅。散時簾隔露，臥後幕生波。梯穩從攀桂，弓調任射莎。豈能拋斷夢，聽鼓事朝珂。
送鄭大台文南覲 李商隱 
黎辟灘聲五月寒，南風無處附平安。君懷一匹胡威絹，爭拭酬恩淚得乾。
風 李商隱 
迥拂來鴻急，斜催別燕高。已寒休慘淡，更遠尚呼號。楚色分西塞，夷音接下牢。歸舟天外有，一爲戒波濤。
洞庭魚 李商隱  洞庭湖
洞庭魚可拾，不假更垂罾。鬧若雨前蟻，多於秋後蠅。豈思鱗作簟，仍計腹爲燈。浩蕩天池路，翱翔欲化鵬。
天涯 李商隱  羁旅 抒情 苦痛 写鸟 春天 鸟
春日在天涯，天涯日又斜。鶯啼如有淚，爲溼最高花。
喜舍弟羲叟及第上禮部魏公 李商隱 
國以斯文重，公仍內署來。風標森太華，星象逼中台。朝滿遷鸎侶，門多吐鳳才。寧同魯司寇，惟鑄一顏回。
自南山北歸經分水嶺 李商隱 
水急愁無地，山深故有雲。那通極目望，又作斷腸分。鄭驛來雖及，燕臺哭不聞。猶餘遺意在，許刻鎮南勳。
代董秀才却扇 李商隱 
莫將畫扇出帷來，遮掩春山滯上才。若道團圓似明月，此中須放桂花開。
有感 李商隱 
非關宋玉有微辭，却是襄王夢覺遲。一自高唐賦成後，楚天雲雨盡堪疑。
別智玄法師 李商隱 
雲鬢無端怨別離，十年移易住山期。東西南北皆垂淚，却是楊朱真本師。
贈孫綺新及第 李商隱 
長樂遙聽上苑鐘，綵衣稱慶桂香濃。陸機始擬誇文賦，不覺雲間有士龍。
代秘書贈弘文館諸校書 李商隱 
清切曹司近玉除，比來秋興復何如。崇文館裏丹霜後，無限紅棃憶校書。
亂石 李商隱 
虎踞龍蹲縱復橫，星光漸減雨痕生。不須併礙東西路，哭殺廚頭阮步兵。
日日 李商隱 
日日春光鬬日光，山城斜路杏花香。幾時心緒渾無事，得及游絲百尺長。
龍池 李商隱 
龍池賜酒敞雲屏，羯鼓聲高衆樂停。夜半宴歸宮漏永，薛王沉醉壽王醒。
涙 李商隱 
永巷長年怨綺羅，離情終日思風波。湘江竹上痕無限，峴首碑前灑幾多。人去紫臺秋入塞，兵殘楚帳夜聞歌。朝來灞水橋邊問，未抵青袍送玉珂。
十字水期韋潘侍御同年不至時韋寓居水次故郭汾寧宅 李商隱 
伊水濺濺相背流，朱欄畫閣幾人遊。漆燈夜照真無數，蠟炬晨炊竟未休。顧我有懷同大夢，期君不至更沉憂。西園碧樹今誰主，與近高窗臥聽秋。
流鸎 李商隱  咏物 抒情 身世 写鸟 咏物诗 鸟
流鸎飄蕩復參差，渡陌臨流不自持。巧囀豈能無本意，良辰未必有佳期。風朝露夜陰晴裏，萬戶千門開閉時。
出關宿盤豆館對叢蘆有感 李商隱 
蘆葉梢梢夏景深，郵亭暫欲灑塵襟。昔年曾是江南客，此日初爲關外心。思子臺邊風自急，玉孃湖上月應沈。清聲不遠行人去，一世荒城伴夜砧。
和韓錄事送宮人入道 李商隱 
星使追還不自由，雙童捧上綠瓊輈。九枝燈下朝金殿，三素雲中侍玉樓。鳳女顛狂成久別，月娥孀獨好同遊。當時若愛韓公子，埋骨成灰恨未休。
即目 李商隱 
小鼎煎茶面曲池，白鬚道士竹間棋。何人書破蒲葵扇，記著南塘移樹時。
聖女祠 李商隱 
杳藹逢仙跡，蒼茫滯客途。何年歸碧落，此路向皇都。消息期青雀，逢迎異紫姑。腸回楚國夢，心斷漢宮巫。從騎裁寒竹，行車蔭白榆。星娥一去後，月姊更來無。寡鵠迷蒼壑，羇凰怨翠梧。惟應碧桃下，方朔是狂夫。
七月二十九日崇讓宅讌作 李商隱  秋天 壮志难酬 写景 感慨
露如微霰下前池，月過回塘萬竹悲。浮世本來多聚散，紅蕖何事亦離披。悠揚歸夢惟燈見，濩落生涯獨酒知。豈到白頭長只爾，嵩陽松雪有心期。
贈從兄閬之 李商隱 
悵望人間萬事違，私書幽夢約忘機。荻花村裏魚標在，石蘚庭中鹿跡微。幽徑定攜僧共入，寒塘好與月相依。城中猘犬憎蘭佩，莫損幽芳久不歸。
吳宮 李商隱 
龍檻沈沈水殿清，禁門深揜斷人聲。吳王宴罷滿宮醉，日暮水漂花出城。
常娥 李商隱  唐诗三百首 孤独 中秋 写人 三年级下册 七言绝句 小学古诗
雲母屏風燭影深，長河漸落曉星沈。常娥應悔偷靈藥，碧海青天夜夜心。
殘花 李商隱 
殘花啼露莫留春，尖髪誰非怨別人。若但掩關勞燭夢，寶釵何日不生塵。
西亭 李商隱 
此夜西亭月正圓，疎簾相伴宿風煙。梧桐莫更翻清露，孤鶴從來不得眠。
憶住一師 李商隱  思念 友人 追忆
無事經年別遠公，帝城鐘曉憶西峰。爐煙消盡寒燈晦，童子開門雪滿松。
昨夜 李商隱 
不辭鶗鴂妬年芳，但惜流塵暗燭房。昨夜西池涼露滿，桂花吹斷月中香。
海客 李商隱 
海客乘槎上紫氛，星娥罷織一相聞。只應不憚牽牛妬，聊用支機石贈君。
初食笋呈座中 李商隱 
嫩籜香苞初出林，於陵論價重如金。皇都陸海應無數，忍剪凌雲一寸心。
早起 李商隱 
風露澹清晨，簾間獨起人。鸎花啼又笑，畢竟是誰春。
寄蜀客 李商隱 
君到臨邛問酒壚，近來還有長卿無。金徽却是無情物，不許文君憶故夫。
行至金牛驛寄興元渤海尚書 李商隱 
樓上春雲水底天，五雲章色破巴牋。諸生個個王恭柳，從事人人庾杲蓮。六曲屏風江雨急，九枝燈檠夜珠圓。深慙走馬金牛路，驟和陳王白玉篇。
深樹見一顆櫻桃尚在 李商隱 
高桃留晚實，尋得小庭南。矮墮綠雲髻，欹危紅玉簪。惜堪充鳳食，痛已被鸎含。越鳥誇香荔，齊名亦未甘。
細雨 李商隱 
帷飄白玉堂，簟卷碧牙牀。楚女當時意，蕭蕭髪彩涼。
魏侯第東北樓堂郢叔言別聊用書所見成篇 李商隱 
暗樓連夜閣，不擬爲黃昏。未必斷別淚，何曾妨夢魂。疑穿花逶迤，漸近火溫黁。海底翻無水，仙家却有邨。鎖香金屈[戌]，殢酒玉崑崙。羽白風交扇，冰清月映盆。舊歡塵自積，新歲電猶奔。霞綺空留段，雲峰不帶根。念君千里舸，江草漏燈痕。
到秋 李商隱 
扇風淅瀝簟流離，萬里南風滯所思。守到清秋還寂莫，葉丹苔碧閉門時。
華師 李商隱 
孤鶴不睡雲無心，衲衣筇杖來西林。院門晝鎖回廊靜，秋日當堦柿葉陰。
華嶽下題西王母廟 李商隱  华山
神仙有分豈關情，八馬虛隨落日行。莫恨名姬中夜沒，君王猶自不長生。
過華清內廐門 李商隱 
華清別館閉黃昏，碧草悠悠內廄門。自是明時不巡幸，至今青海有龍孫。
樂遊原 李商隱  夏天 写景
萬樹鳴蟬隔岸虹，樂遊原上有西風。羲和自趁虞泉宿，不放斜陽更向東。
贈荷花 李商隱  赞美 荷花
世間花葉不相倫，花入金盆葉作塵。惟有綠荷紅菡萏，卷舒開合任天真。此[花]此葉常相映，翠減紅衰愁殺人。
丹丘 李商隱 
青女丁寧結夜霜，羲和辛苦送朝陽。丹丘萬里無消息，幾對梧桐憶鳳皇。
房君珊瑚散 李商隱 
不見姮娥影，清秋守月輪。月中閑杵臼，桂子擣成塵。
小桃園 李商隱 
竟日小桃園，休寒亦未暄。坐鸎當酒重，送客出牆繁。啼久豔粉薄，舞多香雪翻。猶憐未圓月，先出照黃昏。
和張秀才落花有感 李商隱 
晴暖感餘芳，紅苞雜絳房。落時猶自舞，掃後更聞香。夢罷收羅薦，仙歸勅玉箱。回腸九回後，猶有剩回腸。
昭肅皇帝挽歌辭三首 一 李商隱 
九縣懷雄武，三靈仰睿文。周王傳叔父，漢后重神君。玉律朝驚露，金莖夜切雲。笳簫淒欲斷，無復詠橫汾。
昭肅皇帝挽歌辭三首 二 李商隱 
玉塞驚宵柝，金橋罷舉烽。始巢阿閣鳳，旋駕鼎湖龍。門咽通神鼓，樓凝警夜鐘。小臣觀吉從，猶誤欲東封。
昭肅皇帝挽歌辭三首 三 李商隱 
莫驗昭華琯，虛傳甲帳神。海迷求藥使，雪隔獻桃人。桂寢青雲斷，松扉白露新。萬方同象鳥，舉慟滿秋塵。
梓州罷吟寄同舍 李商隱 
不揀花朝與雪朝，五年從事霍嫖姚。君緣接座交珠履，我爲分行近翠翹。楚雨含情皆有託，漳濱臥病竟無憀。長吟遠下燕臺去，惟有衣香染未銷。
無題二首 一 李商隱  思念 七言律诗 唐诗三百首
鳳尾香羅薄幾重，碧文圓頂夜深縫。扇裁月魄羞難掩，車走雷聲語未通。曾是寂寥金燼暗，斷無消息石榴紅。
無題二首 二 李商隱  唐诗三百首 思念 七言律诗 抒情 爱情
重帷深下莫愁堂，臥後清宵細細長。神女生涯原是夢，小姑居處本無郎。風波不信菱枝弱，月露誰教桂葉香。直道相思了無益，未妨惆悵是清狂。
病中早訪招國李十將軍遇挈家遊曲江 李商隱 
十頃平波溢岸清，病來惟夢此中行。相如未是真消渴，猶放沱江過錦城。
昨日 李商隱 
昨日紫姑神去也，今朝青鳥使來賒。未容言語還分散，少得團圓足怨嗟。二八月輪蟾影破，十三絃柱雁行斜。平明鐘後更何事，笑倚牆邊梅樹花。
櫻桃花下 李商隱 
流鸎舞蝶兩相欺，不取花芳正結時。他日未開今日謝，嘉辰長短是參差。
故驛迎弔故桂府常侍有感 李商隱 
饑烏翻樹晚雞啼，泣過秋原沒馬泥。二紀征南恩與舊，此時丹旐玉山西。
暮秋獨遊曲江 李商隱  思念 爱情
荷葉生時春恨生，荷葉枯時秋恨成。深知身在情長在，悵望江頭江水聲。
任弘農尉獻州刺史乞假還京 李商隱 
黃昏封印點刑徒，愧負荆山入座隅。却羨卞和雙刖足，一生無復沒階趨。
無愁果有愁曲北齊歌 李商隱 
東有青龍西白虎，中含福星包世度。玉壺渭水笑清潭，鑿天不到牽牛處。騏驎踏雲天馬獰，牛山撼碎珊瑚聲。秋娥點滴不成淚，十二玉樓無故釘。推煙唾月拋千里，十番紅桐一行死。白楊別屋鬼迷人，空留暗記如蠶紙。日暮向風牽短絲，血凝血散今誰是。
齊梁晴雲 李商隱 
緩逐煙波起，如妬柳緜飄。故臨飛閣度，欲入回陂銷。縈歌憐畫扇，敞景弄柔條。更奈天南位，牛渚宿殘宵。
效徐陵體贈更衣 李商隱 
密帳真珠絡，溫幃翡翠裝。楚腰知便寵，宮眉正鬬強。結帶懸梔子，繡領刺鴛鴦。輕寒衣省夜，金斗熨沉香。
又效江南曲 李商隱 
郎船安兩槳，儂舸動雙橈。掃黛開宮額，裁裙約楚腰。乖期方積思，臨酒欲拌嬌。莫以採菱唱，欲羨秦臺簫。
汴上送李郢之蘇州 李商隱 
人高詩苦滯夷門，萬里梁王有舊園。煙幌自應憐白紵，月樓誰伴詠黃昏。露桃塗頰依苔井，風柳誇腰住水村。蘇小小墳今在否，紫蘭香徑與招魂。
贈鄭讜處士 李商隱 
浪跡江湖白髮新，浮雲一片是吾身。寒歸山觀隨碁局，暖入汀洲逐釣輪。越桂留烹張翰鱠，蜀薑供煮陸機蓴。相逢一笑憐疎放，他日扁舟有故人。
復至裴明府所居 李商隱 
伊人卜築自幽深，桂巷杉籬不可尋。柱上雕蟲對書字，槽中瘦馬仰聽琴。求之流輩豈易得，行矣關山方獨吟。賒取松醪一斗酒，與君相伴灑煩襟。
覽古 李商隱 
莫恃金湯忽太平，草間霜露古今情。空糊頳壞真何益，欲舉黃旗竟未成。長樂瓦飛隨水逝，景陽鐘墮失天明。回頭一弔箕山客，始信逃堯不爲名。
子初郊墅 李商隱 
看山對酒君思我，聽鼓離城我訪君。臘雪已添牆下水，齋鐘不散檻前雲。陰移竹柏濃還淡，歌雜漁樵斷更聞。亦擬村南買煙舍，子孫相約事耕耘。
漢南書事 李商隱 
西師萬衆幾時回，哀痛天書近已裁。文吏何曾重刀筆，將軍猶自舞輪臺。幾時拓土成王道，從古窮兵是禍胎。陛下好生千萬壽，玉樓長御白雲杯。
當句有對 李商隱 
密邇平陽接上蘭，秦樓鴛瓦漢宮盤。池光不定花光亂，日氣初涵露氣乾。但覺游蜂饒舞蝶，豈知孤鳳憶離鸞。三星自轉三山遠，紫府程遙碧落寬。
井絡 李商隱 
井絡天彭一掌中，漫誇天設劒爲峰。陣圖東聚燕江石，邊柝西懸雪嶺松。堪歎故君成杜宇，可能先主是真龍。將來爲報姦雄輩，莫向金牛訪舊蹤。
寫意 李商隱 
燕雁迢迢隔上林，高秋望斷正長吟。人間路有潼江險，天外山惟玉壘深。日向花間留返照，雲從城上結層陰。三年已制思鄉淚，更入新年恐不禁。
隨師東 李商隱 
東征日調萬黃金，幾竭中原買鬬心。軍令未聞誅馬謖，捷書惟是報孫歆。但須鸑鷟巢阿閣，豈假鴟鴞在泮林。可惜前朝玄菟郡，積骸成莽陣雲深。
宋玉 李商隱 
何事荆臺百萬家，惟教宋玉擅才華。楚辭已不饒唐勒，風賦何曾讓景差。落日渚宮供觀閣，開年雲夢送煙花。可憐庾信尋荒徑，猶得三朝託後車。
韓同年新居餞韓西迎家室戲贈 李商隱 
籍籍征西萬戶侯，新緣貴婿起朱樓。一名我漫居先甲，千騎君翻在上頭。雲路招邀迴綵鳳，天河迢遰笑牽牛。南朝禁臠無人近，瘦盡瓊枝詠四愁。
奉和太原公送前楊秀才戴兼招楊正字戎 李商隱 
潼關地接古弘農，萬里高飛雁與鴻。桂樹一枝當白日，芸香三代繼清風。仙舟尚惜乖雙美，綵服何由得盡同。誰憚士龍多笑疾，美髭終類晉司空。
池邊 李商隱 
玉管葭灰細細吹，流鸎上下燕參差。日西千遶池邊樹，憶把枯條撼雪時。
賈生 李商隱  唐诗三百首 隋・唐・五代 托古讽今 七言绝句 怀才不遇
宣室求賢訪逐臣，賈生才調更無倫。可憐夜半虛前席，不問蒼生問鬼神。
送王十三校書分司 李商隱 
多少分曹掌秘文，洛陽花雪夢隨君。定知何遜緣聯句，每到城東憶范雲。
寄惱韓同年二首 一 李商隱 
簾外辛夷定已開，開時莫放豔陽回。年華若到經風雨，便是胡僧話劫灰。
寄惱韓同年二首 二 李商隱 
龍山晴雪鳳樓霞，洞裏迷人有幾家。我爲傷春心自醉，不勞君勸石榴花。
謁山 李商隱  抒情 登高 写景
從來繫日乏長繩，水去雲回恨不勝。欲就麻姑買滄海，一杯春露冷如冰。
鈞天 李商隱 
上帝鈞天會衆靈，昔人因夢到青冥。伶倫吹裂孤生竹，却爲知音不得聽。
失猿 李商隱 
祝融南去萬重雲，清嘯無因更一聞。莫遣碧江通箭道，不教腸斷憶同羣。
戲題友人壁 李商隱 
花逕逶迤柳巷深，小闌亭舞囀春禽。相如解作長門賦，却用文君取酒金。
假日 李商隱 
素琴絃斷酒缾空，倚坐欹眠日已中。誰向劉靈天幕內，更當陶令北窻風。
寄遠 李商隱 
姮娥擣藥無時已，玉女投壺未肯休。何日桑田俱變了，不教伊水向東流。
王昭君 李商隱 
毛延壽畫欲通神，忍爲黃金不顧人。馬上琵琶行萬里，漢宮長有隔生春。
舊將軍 李商隱 
雲臺高議正紛紛，誰定當時蕩寇勳。日暮灞陵原上獵，李將軍是故將軍。
曼倩辭 李商隱 
十八年來墮世間，瑤池歸夢碧桃閑。如何漢殿穿鍼夜，又向窻中覷阿環。
所居 李商隱 
窻下尋書細，溪邊坐石平。水風醒酒病，霜日曝衣輕。雞黍隨人設，蒲漁得地生。前賢無不謂，容易即遺名。
高松 李商隱 
高松出衆木，伴我向天涯。客散初晴候，僧來不語時。有風傳雅韻，無雪試幽姿。上藥終相待，他年訪伏龜。
訪秋 李商隱  抒情 秋天
酒薄吹還醒，樓危望已窮。江臯當落日，帆席見歸風。煙帶龍潭白，霞分鳥道紅。殷勤報秋意，只是有丹楓。
昭州 李商隱 
桂水春猶早，昭川日正西。虎當官道鬬，猿上驛樓啼。繩爛金沙井，松乾乳洞梯。鄉音殊可駭，仍有醉如泥。
裴明府居止 李商隱 
愛君茅屋下，向晚水溶溶。試墨書新竹，張琴和古松。坐來聞好鳥，歸去度疎鐘。明日還相見，橋南貰酒醲。
陸發荆南始至商洛 李商隱 
昔去真無奈，今還豈自知。青辭木奴橘，紫見地仙芝。四海秋風闊，千嵓暮景遲。向來憂際會，猶有五湖期。
陳後宮 李商隱 
玄武開新苑，龍舟讌幸頻。渚蓮參法駕，沙鳥犯句陳。壽獻金莖露，歌翻玉樹塵。夜來江令醉，別詔宿臨春。
樂遊原 李商隱  春天 写景 抒情
春夢亂不記，春原登已重。青門弄煙柳，紫閣舞雲松。拂硯輕冰散，開尊綠酎濃。無悰託詩遣，吟罷更無悰。
贈子直花下 李商隱 
池光忽隱牆，花氣亂侵房。屏緣蝶留粉，窗油蜂印黃。官書推小吏，侍史從清郎。竝馬更吟去，尋思有底忙。
小園獨酌 李商隱 
柳帶誰能結，花房未肯開。空餘雙蝶舞，竟絕一人來。半展龍鬚席，輕斟瑪瑙杯。年年春不定，虛信歲前梅。
思歸 李商隱 
固有樓堪依，能無酒可傾。嶺雲春沮洳，江月夜晴明。魚亂書何託，猿哀夢易驚。舊居連上苑，時節正遷鸎。
獻寄舊府開封公 李商隱 
幕府三年遠，春秋一字襃。書論秦逐客，賦續楚離騷。地理南溟闊，天文北極高。酬恩撫身世，未覺勝鴻毛。
向晚 李商隱 
當風橫去幰，臨水卷空帷。北土鞦韆罷，南朝祓禊歸。花情羞脈脈，柳意悵微微。莫歎佳期晚，佳期自古稀。
春游 李商隱 
橋峻斑騅疾，川長白鳥高。煙輕惟潤柳，風濫欲吹桃。徙倚三層閣，摩挲七寶刀。庾郎年最少，青草妬春袍。
離席 李商隱 
出宿金尊掩，從公玉帳新。依依向餘照，遠遠隔芳塵。細草翻驚雁，殘花伴醉人。楊朱不用勸，只是更霑巾。
俳諧 李商隱 
短顧何由遂，遲光且莫驚。鸎能歌子夜，蝶解舞宮城。柳訝眉雙淺，桃猜粉太輕。年華有情狀，吾豈怯平生。
細雨 李商隱 
蕭灑傍回汀，依微過短亭。氣涼先動竹，點細未開萍。稍促高高燕，微疎的的螢。故園煙草色，仍近五門青。
商於新開路 李商隱 
六百商於路，崎嶇古共聞。蜂房春欲暮，虎穽日初曛。路向泉間辨，人從樹杪分。更誰開捷徑，速擬上青雲。
題鄭大有隱居 李商隱 
結構何峰是，喧閑此地分。石梁高瀉月，樵路細侵雲。堰臥蛟螭室，希夷鳥獸羣。近知西嶺上，玉管有時聞。
江上 李商隱 
萬里風來地，清江北望樓。雲通梁苑路，月帶楚城秋。刺字從漫滅，歸途尚阻脩。前程更煙水，吾道豈淹留。
涼思 李商隱  唐诗三百首 愁思 五言律诗
客去波平檻，蟬休露滿枝。永懷當此節，倚立自移時。北斗兼春遠，南陵寓使遲。天涯占夢數，疑誤有新知。
鷥鳳 李商隱 
舊鏡鸞何處，衰桐鳳不棲。金錢饒孔雀，錦段落山雞。王子調清管，天人降紫泥。豈無雲路分，相望不應迷。
韋蟾 李商隱 
謝家離別正淒涼，少傅臨岐賭佩囊。却憶短亭回首處，夜來煙雨滿池塘。
蝶 李商隱 
孤蝶小徘徊，翩翾粉翅開。併應傷皎潔，頻近雪中來。
夜意 李商隱 
簾垂幕半卷，枕冷被仍香。如何爲相憶，魂夢過瀟湘。
因書 李商隱 
絕徼南通棧，孤城北枕江。猿聲連月檻，鳥影落天窗。海石分碁子，郫筒當酒缸。生歸話辛苦，別夜對凝釭。
奉寄安國大師兼簡子蒙 李商隱 
憶奉蓮花座，兼聞貝葉經。巖光分蠟屐，澗響入銅缾。日下徒推鶴，天涯正對螢。魚山羨曹植，眷屬有文星。
閑遊 李商隱 
危亭題竹粉，曲沼嗅荷花。數日同攜酒，平明不在家。尋幽殊未極，得句總堪誇。強下西樓去，西樓倚暮霞。
題李上謩壁 李商隱 
舊著思玄賦，新編雜擬詩。江庭猶近別，山舍得幽期。嫩割周顒韭，肥烹鮑照葵。飽聞南燭酒，仍及撥醅時。
江村題壁 李商隱 
沙岸竹森森，維艄聽越禽。數家同老壽，一徑自陰深。喜客嘗留橘，應官說採金。傾壺真得地，愛日靜霜砧。
即日 李商隱 
桂林聞舊說，曾不異炎方。山響匡牀語，花飄度臘香。幾時逢雁足，著處斷猿腸。獨撫青青桂，臨城憶雪霜。
漫成五章 一 李商隱 
沈宋裁辭矜變律，王楊落筆得良朋。當時自謂宗師妙，今日惟觀對屬能。
漫成五章 二 李商隱 
李杜操持事略齊，三才萬象共端倪。集仙殿與金鑾殿，可是蒼蠅惑曙雞。
漫成五章 三 李商隱 
生兒古有孫征虜，嫁女今無王右軍。借問琴書終一世，何如旗蓋仰三分。
漫成五章 四 李商隱 
代北偏師銜使節，關中裨將建行臺。不妨常日饒輕薄，且喜臨戎用草萊。
漫成五章 五 李商隱 
郭令素心非黷武，韓公本意在和戎。兩都耆舊偏垂淚，臨老中原見朔風。
射魚曲 李商隱 
思牢弩箭磨青石，繡額蠻渠三虎力。尋潮背日伺泅鱗，貝闕夜移鯨失色。纖纖粉簳馨香餌，綠鴨回塘養龍水。含冰漢語遠於天，何由回作金盤死。
日高 李商隱 
鍍鐶故錦縻輕拖，玉𥫽不動便門鎖。水精眠夢是何人，欄藥日高紅髲𩭝。飛香上雲春訴天，雲梯十二門九關。輕身滅影何可望，粉蛾帖死屏風上。
宮中曲 李商隱 
雲母濾宮月，夜夜白於水。賺得羊車來，低扇遮黃子。水精不覺冷，自刻鴛鴦翅。蠶縷茜香濃，正朝纏左臂。巴牋兩三幅，滿寫承恩字。欲得識青天，昨夜蒼龍是。
海上謠 李商隱 
桂水寒於江，玉兔秋冷咽。海底覓仙人，香桃如瘦骨。紫鸞不肯舞，滿翅蓬山雪。借得龍堂寬，曉出揲雲髪。劉郎舊香炷，立見茂陵樹。雲孫帖帖臥秋煙，上元細字如蠶眠。
李夫人三首 一 李商隱 
一帶不結心，兩股方安髻。慙愧白茅人，月沒教星替。
李夫人三首 二 李商隱 
剩結茱萸枝，多擘秋蓮的。獨自有波光，綵囊盛不得。
李夫人三首 三 李商隱  黄河
蠻絲繫條脫，妍眼和香屑。壽宮不惜鑄南人，柔腸早被秋眸割。清澄有餘幽素香，鰥魚渴鳳真珠房。不知瘦骨類冰井，更許夜簾通曉霜。土花漠漠雲茫茫，黃河欲盡天蒼蒼。
景陽宮井雙桐 李商隱 
秋港菱花乾，玉盤明月蝕。血滲兩枯心，情多去未得。徒經白門伴，不見丹山客。未待刻作人，愁多有魂魄。誰將玉盤與，不死翻相誤。天更闊於江，孫枝覓郎主。昔妬隣宮槐，道類雙眉歛。今日繁紅櫻，拋人占長簟。翠襦不禁綻，留淚啼天眼。寒灰劫盡問方知，石羊不去誰相絆。
秋日晚思 李商隱 
桐槿日零落，雨餘方寂寥。枕寒莊蝶去，窻冷胤螢銷。取適琴將酒，忘名牧與樵。平生有遊舊，一一在煙霄。
春宵自遣 李商隱 
地勝遺塵事，身閑念歲華。晚晴風過竹，深夜月當花。石亂知泉咽，苔荒任逕斜。陶然恃琴酒，忘却在山家。
七夕偶題 李商隱 
寶婺搖珠珮，常娥照玉輪。靈歸天上匹，巧遺世間人。花果香千戶，笙竽濫四隣。明朝曬犢鼻，方信阮家貧。
靈仙閣晚眺寄鄆州韋評事 李商隱 
愚公方住谷，仁者本依山。共誓林泉志，胡爲尊俎間。華蓮開菡萏，荆玉刻孱顏。爽氣臨周道，嵐光入漢關。滿壺徒蟻泛，高閣已苔斑。想就安車召，寧期負矢還。潘遊全璧散，郭去半舟閑。定笑幽人跡，鴻軒不可攀。
幽居冬暮 李商隱  爱国 冬天 写景
羽翼摧殘日，郊園寂寞時。曉雞驚樹雪，寒騖守冰池。急景忽云暮，頹年浸已衰。如何匡國分，不與夙心期。
過姚孝子廬偶書 李商隱 
拱木臨周道，荒廬積古苔。魚因感姜出，鶴爲弔陶來。兩鬢蓬常亂，雙眸血不開。聖朝敦爾類，非獨路人哀。
賦得月照冰池 李商隱 
皓月方離海，堅冰正滿池。金波雙激射，璧彩兩參差。影占徘徊處，光含的皪時。高低連素色，上下接清規。顧兔飛難定，潛魚躍未期。鵲驚俱欲遶，狐聽始無疑。似鏡將盈手，如霜恐透肌。獨憐遊翫意，達曉不知疲。
南潭上亭讌集以疾後至因而抒情 李商隱 
馬卿聊應召，謝傅已登山。歌發百花外，樂調深竹間。鷁舟縈遠岸，魚鑰啓重關。鸎蝶如相引，煙蘿不暇攀。佳人啓玉齒，上客頷朱顏。肯念沈痾士，俱期倒載還。
寒食行次冷泉驛 李商隱 
驛途仍近節，旅宿倍思家。獨夜三更月，空庭一樹花。介山當驛秀，汾水遶關斜。自怯春寒苦，那堪禁火賒。
寄華嶽孫逸人 李商隱  华山
靈嶽幾千仞，老松逾百尋。攀崖仍躡壁，噉葉復眠陰。海上呼三島，齋中戲五禽。唯應逢阮籍，長嘯作鸞音。
戲題贈稷山驛吏王全 李商隱 
絳臺驛吏老風塵，耽酒成仙幾十春。過客不勞詢甲子，惟書亥字與時人。
花下醉 李商隱 
尋芳不覺醉流霞，倚樹沈眠日已斜。客散酒醒深夜後，更持紅燭賞殘花。
所居永樂縣久旱縣宰祈禱得雨因賦詩 李商隱 
甘膏滴滴是精誠，晝夜如絲一尺盈。祗怪閭閻喧鼓吹，邑人同報束長生。
正月十五夜聞京有燈恨不得觀 李商隱  节日 元宵节 元宵
月色燈光滿帝都，香車寶輦隘通衢。身閑不睹中興盛，羞逐鄉人賽紫姑。
贈趙協律晳 李商隱 
俱識孫公與謝公，二年歌哭處還同。已叨鄒馬聲華末，更共劉盧族望通南省恩深賓館在，東山事往妓樓空。不堪歲暮相逢地，我欲西征君又東。
搖落 李商隱 
搖落傷年日，羈留念遠心。水亭吟斷續，月幌夢飛沈。古木含風久，疎螢怯露深。人閑始遙夜，地迥更清砧。結愛曾傷晚，端憂復至今。未諳滄海路，何處玉山岑？灘激黃牛暮，雲屯白帝陰。遙知霑灑意，不減欲分襟。
滯雨 李商隱  抒情 思乡
滯雨長安夜，殘燈獨客愁。故鄉雲水地，歸夢不宜秋。
偶題二首 一 李商隱 
小亭閒眠微醉消，山榴海栢枝相交。水文簟上琥珀枕，傍有墮釵雙翠翹。
偶題二首 二 李商隱 
清月依微香露輕，曲房小院多逢迎。春叢定見饒棲鳥，飲罷莫持紅燭行。
夜冷 李商隱 
樹遶池寬月影多，村砧塢笛隔風蘿。西亭翠被餘香薄，一夜將愁向敗荷。
正月崇讓宅 李商隱 
密鎖重關掩綠苔，廊深閣迥此徘徊。先知風起月含暈，尚自露寒花未開。蝙拂簾旌終展轉，鼠翻牕網小驚猜。背燈獨共餘香語，不覺猶歌起夜來。
城外 李商隱 
露寒風定不無情，臨水當山又隔城。未必明時勝蜯蛤，一生長共月虧盈。
撰彭陽公誌文畢有感 李商隱 
延陵留表墓，峴首送沈碑。敢伐不加點，猶當無愧辭。百生終莫報，九死諒難追。待得生金後，川原亦幾移。
北青蘿 李商隱  唐诗三百首 寻访 五言律诗
殘陽西入崦，茅屋訪孤僧。落葉人何在，寒雲路幾層。獨敲初夜磬，閑倚一枝藤。世界微塵裏，吾寧愛與憎。
戲贈張書記 李商隱 
別館君孤枕，空庭我閉關。池光不受月，野氣欲沈山。星漢秋方會，關河夢幾還。危絃傷遠道，明鏡惜紅顏。古木含風久，平蕪盡日閑。心知兩愁絕，不段若尋環。
幽人 李商隱 
丹竈三年火，蒼崖萬歲藤。樵歸說逢虎，碁罷正留僧。星斗同秦分，人煙接漢陵。東流清渭苦，不盡照衰興。
念遠 李商隱 
日月淹秦甸，江湖動越吟。蒼桐應露下，白閣自雲深。皎皎非鸞扇，翹翹失鳳簪。牀空鄂君被，杵冷女媭砧。北思驚沙雁，南情屬海禽。關山已搖落，天地共登臨。
過故崔兖海宅與崔明秀才話舊因寄僚杜趙李三掾 李商隱 
絳帳恩如昨，烏衣事莫尋。諸生空會葬，舊掾已華簪。共入留賓驛，俱分市駿金。莫憑無鬼論，終負託孤心。
微雨 李商隱  写雨 雨 咏物 咏物诗
初隨林靄動，稍共夜涼分。窗迥侵燈冷，庭虛近水聞。
南山趙行軍新詩盛稱游讌之洽因寄一絶 李商隱 
蓮幕遙臨黑水津，橐鞬無事但尋春。梁王司馬非孫武，且免宮中斬美人。
曲江 李商隱  忧国忧民 悲伤 叙事 政治
望斷平時翠輦過，空聞子夜鬼悲歌。金輿不返傾城色，玉殿猶分下苑波。死憶華亭聞唳鶴，老憂王室泣銅駝。天荒地變心難折，若比陽春意未多。
故番禺侯以贓罪致不辜事覺母者他日過其門 李商隱 
飲鴆非君命，茲身亦厚亡。江陵從種橘，交廣合投香。不見千金子，空馀數仞墻。殺人須顯戮，誰舉漢三章。
詠雲 李商隱 
捧月三更斷，藏星七夕明。纔聞飄迥路，旋見隔重城。潭暮隨龍起，河秋壓雁聲。只應惟宋玉，知是楚神名。
夜出西溪 李商隱 
東府憂春盡，西溪許日曛。月澄新漲水，星見欲銷雲。柳好休傷別，松高莫出羣。軍書雖倚馬，猶未當能文。
效長吉 李商隱 
長長漢殿眉，窄窄楚宮衣。鏡好鸞空舞，簾疎燕誤飛。君王不可問，昨夜約黃歸。
柳 李商隱 
江南江北雪初消，漠漠輕黃惹嫩條。灞岸已攀行客手，楚宮先騁舞姬腰。清明帶雨臨官道，晚日含風拂野橋。如線如絲正牽恨，王孫歸路一何遙。
四皓廟 李商隱 
本爲留侯慕赤松，漢庭方識紫芝翁。蕭何只解追韓信，豈得虛當第一功。
九日 李商隱 
曾共山翁把酒時，霜天白菊繞堦墀。十年泉下無人問，九日樽前有所思。不學漢臣栽苜蓿，空教楚客詠江籬。郎君官貴施行馬，東閣無因再得窺。
僧院牡丹 李商隱 
薄葉風才倚，枝輕霧不勝。開先如避客，色淺爲依僧。粉壁正蕩水，緗幃初卷燈。傾城惟待笑，要裂幾多繒。
贈司勳杜十三員外 李商隱  长江
杜牧司勳字牧之，清秋一首杜秋詩。前身應是梁江總，名總還曾字總持。心鐵已從干鏌利，鬢絲休嘆雪霜垂。漢江遠弔西江水，羊[祜]韋丹盡有碑。
高花 李商隱 
花將人共笑，籬外露繁枝。宋玉臨江宅，墻低不礙窺。
嘲桃 李商隱 
無賴夭桃面，平明露井東。春風爲開了，却擬笑春風。
天平公座中呈令狐令公時蔡京在坐京曾爲僧徒故有第五句 李商隱 
罷執霓旌上醮壇，慢粧嬌樹水晶盤。更深欲訴蛾眉歛，衣薄臨醒玉豔寒。白足禪僧思敗道，青袍御史擬休官。雖然同是將軍客，不敢公然子細看。
訪隱 李商隱 
路到層峰斷，門依老樹開。月從平楚轉，泉自上方來。薤白羅朝饌，松黃暖夜盃。相留笑孫綽，空解賦天台。
寓興 李商隱 
薄宦仍多病，從知竟遠遊。談諧叨客禮，休澣接冥搜。樹好頻移榻，雲奇不下樓。豈關無景物，自是有鄉愁。
東南 李商隱 
東南一望日中烏，欲遂羲和去得無。且向秦樓棠樹下，每朝先覓照羅敷。
歸來 李商隱 
舊隱無何別，歸來始更悲。難尋白道士，不見惠禪師。草徑蟲鳴急，沙渠水下遲。却將波浪眼，清曉對紅梨。
子直晉昌李花 李商隱 
吳館何時熨，秦臺幾夜熏。綃輕誰解卷，香異自先聞。月裏誰無姊，雲中亦有君。罇前見飄蕩，愁極客襟分。
河清與趙氏昆季讌集得擬杜工部 李商隱 
勝概殊江右，佳名逼渭川。虹收青嶂雨，鳥沒夕陽天。客鬢行如此，滄波坐渺然。此中真得地，漂蕩釣魚船。
寓目 李商隱 
園桂懸心碧，池蓮飫眼紅。此生真遠客，幾別即衰翁。小幌風煙入，高窻霧雨通。新知他日好，錦瑟傍朱櫳。
題道靜院院在中條山故王顏中丞所置虢州刺史捨官居此今寫真存焉 李商隱 
紫府丹成化鶴羣，青松手植變龍文。壺中別有仙家日，嶺上猶多隱士雲。獨坐遺芳成故事，褰帷舊貌似元君。自憐築室靈山下，徒望朝嵐與夕曛。